ΚΑΤ’ ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) αριθ. 486/2012 ΤΗΣ ΕΠΙΤΡΟΠΉΣ της 30ής Μαρτίου 2012 για τροποποίηση του κανονισμού (ΕΚ) αριθ. 809/2004 όσον αφορά τη μορφή και το περιεχόμενο του ενημερωτικού δελτίου, του βασικού ενημερωτικού δελτίου, του περιληπτικού σημειώματος και των τελικών όρων και όσον αφορά τις απαιτήσεις γνωστοποίησης (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2003/71/ΕΚ του Ευρωπαϊκού Κοινοβουλίου και του Συμβουλίου, της 4ης Νοεμβρίου 2003, σχετικά με το ενημερωτικό δελτίο που πρέπει να δημοσιεύεται κατά τη δημόσια προσφορά κινητών αξιών ή την εισαγωγή τους προς διαπραγμάτευση και την τροποποίηση της οδηγίας 2001/34/ΕΚ (1), και ιδίως το άρθρο 5 παράγραφος 5 και το άρθρο 7 παράγραφος 1, Εκτιμώντας τα ακόλουθα: (1) Ο κανονισμός (ΕΚ) αριθ. 809/2004 της Επιτροπής, της 29ης Απριλίου 2004, για την εφαρμογή της οδηγίας 2003/71/ΕΚ του Ευρωπαϊκού Κοινοβουλίου και του Συμβουλίου όσον αφορά τις πληροφορίες που περιλαμβάνονται στα ενημερωτικά δελτία, τη μορφή των ενημερωτικών δελτίων, την ενσωμάτωση πληροφοριών μέσω παραπομπής, τη δημοσίευση των ενημερωτικών δελτίων και τη διάδοση των σχετικών διαφημίσεων (2), καθορίζει λεπτομερώς τις πληροφορίες που πρέπει να περιλαμβάνονται στο ενημερωτικό δελτίο για τα διάφορα είδη κινητών αξιών με σκοπό τη συμμόρφωση προς το άρθρο 5 παράγραφος 1 της οδηγίας 2003/71/ΕΚ. (2) Συνεπεία της οδηγίας 2004/109/ΕΚ του Ευρωπαϊκού Κοινοβουλίου και του Συμβουλίου, της 15ης Δεκεμβρίου 2004, για την εναρμόνιση των προϋποθέσεων διαφάνειας αναφορικά με την πληροφόρηση σχετικά με εκδότες των οποίων οι κινητές αξίες έχουν εισαχθεί προς διαπραγμάτευση σε ρυθμιζόμενη αγορά και την τροποποίηση της οδηγίας 2001/34/ΕΚ (3), η απαίτηση για τον εκδότη να παρέχει ετησίως έγγραφο το οποίο περιέχει ή παραπέμπει σε όλες τις πληροφορίες που δημοσιεύθηκαν κατά τους 12 μήνες που προηγήθηκαν της έκδοσης του ενημερωτικού δελτίου, όπως αναφέρεται στο άρθρο 10 της οδηγίας 2003/71/ΕΚ, απαλείφθηκε από την οδηγία 2010/73/ΕΕ του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, για τροποποίηση των οδηγιών 2003/71/ΕΚ σχετικά με το ενημερωτικό δελτίο που πρέπει να δημοσιεύεται κατά τη δημόσια προσφορά κινητών αξιών ή την εισαγωγή τους προς διαπραγμάτευση και 2004/109/ΕΚ για την εναρμόνιση των προϋποθέσεων διαφάνειας αναφορικά με την πληροφόρηση σχετικά με εκδότες των οποίων οι κινητές αξίες έχουν εισαχθεί προς διαπραγμάτευση σε ρυθμιζόμενη αγορά (4). Η εν λόγω τροποποίηση θα πρέπει να αντικατοπτρίζεται στον κανονισμό (ΕΚ) αριθ. 809/2004. (3) Το κατώτατο όριο αναφορικά με την υποχρέωση δημοσίευσης ενημερωτικού δελτίου, που θεσπίστηκε με το άρθρο 3 της οδηγίας 2003/71/ΕΚ, αυξήθηκε από 50 000 ευρώ σε 100 000 ευρώ με την οδηγία 2010/73/ΕΕ. Η εν λόγω τροποποίηση θα πρέπει επίσης να εισαχθεί στον κανονισμό (ΕΚ) αριθ. 809/2004. (4) Η οδηγία 2010/73/ΕΕ εισήγαγε νέες διατάξεις προκειμένου να ενισχυθεί η προστασία των επενδυτών, να μειωθεί ο διοικητικός φόρτος για τις επιχειρήσεις κατά την άντληση κεφαλαίων στις αγορές κινητών αξιών στην Ένωση και να αυξηθεί η αποτελεσματικότητα του καθεστώτος του ενημερωτικού δελτίου, γεγονός το οποίο καθιστά αναγκαία τη θέσπιση τροποποιήσεων στον κανονισμό (ΕΚ) αριθ. 809/2004 σε σχέση με τη μορφή των τελικών όρων του βασικού ενημερωτικού δελτίου, τη μορφή του περιληπτικού σημειώματος του ενημερωτικού δελτίου και το αναλυτικό περιεχόμενο και την ειδική μορφή των βασικών πληροφοριών που πρέπει να περιλαμβάνονται στο περιληπτικό σημείωμα. (5) Προκειμένου να αποφευχθεί όπως οι τελικοί όροι στο βασικό ενημερωτικό δελτίο περιλαμβάνουν πληροφορίες οι οποίες πρέπει να εγκρίνονται από τις αρμόδιες αρχές, το βασικό ενημερωτικό δελτίο θα πρέπει να περιλαμβάνει όλες τις πληροφορίες που ήταν γνωστές στον εκδότη κατά τον χρόνο σύνταξης του ενημερωτικού δελτίου. (6) Θα πρέπει να προβλέπεται ότι το βασικό ενημερωτικό δελτίο μπορεί να περιλαμβάνει επιλογές σε σχέση με όλες τις πληροφορίες που απαιτούνται από τα σχετικά πρότυπα ενημερωτικού δελτίου και τα σύνολα πρόσθετων πληροφοριών. Οι τελικοί όροι θα πρέπει να αναφέρουν ποιες από τις επιλογές ισχύουν για τη μεμονωμένη έκδοση, παραπέμποντας στις σχετικές ενότητες του βασικού ενημερωτικού δελτίου ή αναπαράγοντας τις εν λόγω πληροφορίες. Θα πρέπει να επιτρέπεται να περιλαμβάνονται στους τελικούς όρους ορισμένες πρόσθετες πληροφορίες οι οποίες δεν σχετίζονται με το σημείωμα εκδιδόμενου τίτλου, εάν τούτο θεωρείται χρήσιμο για τους επενδυτές. Οι πρόσθετες πληροφορίες θα πρέπει να προσδιορίζονται σαφώς στον παρόντα κανονισμό. (7) Οι τελικοί όροι δεν θα πρέπει να τροποποιούν ή να αντικαθιστούν τις πληροφορίες που περιλαμβάνονται στο βασικό ενημερωτικό δελτίο, επειδή τυχόν νέες πληροφορίες που μπορεί να επηρεάσουν την εκτίμηση των επενδυτών όσον αφορά τον εκδότη και τους τίτλους πρόκειται να περιλαμβάνονται σε συμπλήρωμα ή σε νέο βασικό ενημερωτικό δελτίο, το οποίο υπόκειται σε προηγούμενη έγκριση της αρμόδιας αρχής. Κατά συνέπεια, οι τελικοί όροι δεν θα πρέπει να περιλαμβάνουν νέα περιγραφή νέων όρων πληρωμής που δεν περιλαμβάνονταν στο βασικό ενημερωτικό δελτίο. (8) Το περιληπτικό σημείωμα θα πρέπει να παρέχει στους επενδυτές βασικές πληροφορίες που απαιτούνται από το άρθρο 5 παράγραφος 2 της οδηγίας 2003/71/ΕΚ. Για τον σκοπό αυτό, το ειδικό περιληπτικό σημείωμα της μεμονωμένης έκδοσης θα πρέπει να συνδυάζει τις πληροφορίες του περιληπτικού σημειώματος του βασικού ενημερωτικού δελτίου το οποίο είναι σχετικό μόνο για τη μεμονωμένη έκδοση με τα σχετικά μέρη των τελικών όρων. Το περιληπτικό σημείωμα της μεμονωμένης έκδοσης θα πρέπει να επισυνάπτεται στους τελικούς όρους. (9) Για τις κινητές αξίες που συνδέονται ή καλύπτονται από υποκείμενο περιουσιακό στοιχείο, το βασικό ενημερωτικό δελτίο θα πρέπει να δημοσιοποιεί όλες τις πληροφορίες σχετικά με το είδος του υποκείμενου περιουσιακού στοιχείου που είναι ήδη γνωστό κατά την ημερομηνία της έγκρισής του. Συνεπώς, στους τελικούς όρους θα πρέπει να περιλαμβάνονται λεπτομέρειες μόνο σχετικά με το εν λόγω υποκείμενο περιουσιακό στοιχείο, δεδομένου ότι η επιλογή του υποκείμενου περιουσιακού στοιχείου μπορεί να επηρεαστεί από τις συνθήκες της αγοράς. (10) Οι διατάξεις για τη μορφή και το περιεχόμενο του περιληπτικού σημειώματος του ενημερωτικού δελτίου θα πρέπει να καθορίζονται με τρόπο ώστε οι ισοδύναμες πληροφορίες να εμφανίζονται στην ίδια θέση των περιληπτικών σημειωμάτων και να καθίσταται δυνατή η ευχερής σύγκριση παρόμοιων προϊόντων. Συνεπώς, σε περίπτωση που ένα στοιχείο δεν είναι συναφές για το ενημερωτικό δελτίο, το στοιχείο αυτό θα πρέπει να εμφανίζεται στο περιληπτικό σημείωμα με την ένδειξη «δεν ισχύει». (11) Το περιληπτικό σημείωμα θα πρέπει να αποτελεί αυτόνομο τμήμα του ενημερωτικού δελτίου. Όταν ο εκδότης, ο προσφέρων ή πρόσωπο που ζητεί την εισαγωγή προς διαπραγμάτευση σε οργανωμένη αγορά δεν έχει την υποχρέωση να συμπεριλάβει περιληπτικό σημείωμα σε ενημερωτικό δελτίο, αλλά επιθυμεί να εκπονήσει μια ενότητα ανασκόπησης στο ενημερωτικό δελτίο, αυτή η ενότητα δεν θα πρέπει να έχει τίτλο «Περιληπτικό σημείωμα», εκτός εάν η ενότητα ανασκόπησης πληροί όλες τις απαιτήσεις γνωστοποίησης για τα περιληπτικά σημειώματα. Τα περιληπτικά σημειώματα θα πρέπει να συντάσσονται σε απλή γλώσσα, παρουσιάζοντας τις πληροφορίες με εύκολα προσβάσιμο τρόπο. (12) Για τη βελτίωση της αποτελεσματικότητας των αγορών κινητών αξιών της Ένωσης και τη μείωση του διοικητικού κόστους για τους εκδότες κατά την άντληση κεφαλαίων θα πρέπει να εισαχθεί αναλογικό καθεστώς γνωστοποίησης σύμφωνα με το άρθρο 7 παράγραφο 2 στοιχείο ζ) της οδηγίας 2003/71/ΕΚ, για προσφορές μετοχών σε υφιστάμενους μετόχους, οι οποίοι μπορούν είτε να εγγραφούν για τις μετοχές είτε να πωλήσουν το σχετικό δικαίωμα εγγραφής. (13) Όπως απαιτείται από το άρθρο 7 παράγραφος 2 στοιχείο ε) της οδηγίας 2003/71/ΕΚ, ένα αναλογικό καθεστώς γνωστοποίησης θα πρέπει να λαμβάνει δεόντως υπόψη το μέγεθος των εκδοτών, ιδίως τα ιδρύματα που εκδίδουν μη μετοχικές κινητές αξίες που αναφέρονται στο άρθρο 1 παράγραφος 2 στοιχείο ι) της οδηγίας 2003/71/ΕΚ, και τα οποία επέλεξαν να ενταχθούν στο καθεστώς της οδηγίας 2003/71/ΕΚ, τις μικρές και μεσαίες επιχειρήσεις, και τις επιχειρήσεις με μειωμένη κεφαλαιοποίηση. Ωστόσο, οι εν λόγω εκδότες θα πρέπει να μπορούν να επιλέγουν μεταξύ προτύπων με αναλογικές απαιτήσεις και του καθεστώτος πλήρους γνωστοποίησης. (14) Τα αναλογικά καθεστώτα γνωστοποίησης θα πρέπει να λαμβάνουν υπόψη την ανάγκη βελτίωσης της προστασίας των επενδυτών και την ποσότητα των πληροφοριών που ήδη είναι γνωστοποιημένες στις αγορές. (15) Οι διαφημίσεις θα πρέπει να ενημερώνουν τους επενδυτές όταν δεν απαιτείται ενημερωτικό δελτίο σύμφωνα με την οδηγία 2003/71/ΕΚ, εκτός εάν ο εκδότης, ο προσφέρων ή το πρόσωπο το οποίο ζητεί την εισαγωγή προς διαπραγμάτευση σε οργανωμένη αγορά επιλέξει να δημοσιεύει ενημερωτικό δελτίο που πληροί τις απαιτήσεις της οδηγίας 2003/71/ΕΚ και του παρόντος κανονισμού. (16) Δεδομένης της ανάγκης να προβλεφθεί για τους εκδότες μεταβατική περίοδος προσαρμογής στις νέες απαιτήσεις που εισάγονται με τον παρόντα κανονισμό, ο παρών κανονισμός θα πρέπει να εφαρμόζεται μόνο στα ενημερωτικά δελτία και στα βασικά ενημερωτικά δελτία που έχουν εγκριθεί από αρμόδια αρχή κατά την ημερομηνία έναρξης ισχύος του ή μεταγενέστερα. (17) Ως εκ τούτου, ο κανονισμός (ΕΚ) αριθ. 809/2004 θα πρέπει να τροποποιηθεί αναλόγως, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τροποποιήσεις του κανονισμού (ΕΚ) αριθ. 809/2004 Ο κανονισμός (ΕΚ) αριθ. 809/2004 τροποποιείται ως εξής: 1) Στο άρθρο 1, το σημείο 3 απαλείφεται. 2) Στο άρθρο 2, προστίθεται το ακόλουθο σημείο 13: «13. “έκδοση δικαιωμάτων”: κάθε έκδοση νόμιμων δικαιωμάτων προαγοράς, τα οποία επιτρέπουν την εγγραφή νέων μετοχών και απευθύνεται μόνο στους υφιστάμενους μετόχους. Στην έκδοση δικαιωμάτων περιλαμβάνονται, επίσης, έκδοση για την οποία τα νόμιμα δικαιώματα προαγοράς δεν ισχύουν και αντικαθίστανται από μέσο ή διάταξη που παρέχει σχεδόν παρόμοια δικαιώματα σε υφιστάμενους μετόχους, εφόσον πληρούνται οι ακόλουθες προϋποθέσεις: α)τα δικαιώματα προσφέρονται στους μετόχους δωρεάν·β)οι μέτοχοι δικαιούνται να αποκτήσουν νέες μετοχές σε αναλογία προς τις υφιστάμενες συμμετοχές τους ή, στην περίπτωση άλλων κινητών αξιών που παρέχουν δικαίωμα συμμετοχής στην έκδοση μετοχών, σε αναλογία προς τα δικαιώματά τους στις υποκείμενες μετοχές·γ)τα δικαιώματα εγγραφής είναι διαπραγματεύσιμα και μεταβιβάσιμα ή, εάν δεν είναι, οι μετοχές που προκύπτουν από τα δικαιώματα πωλούνται κατά τη λήξη της περιόδου προσφοράς προς όφελος των μετόχων εκείνων οι οποίοι δεν άσκησαν τα εν λόγω δικαιώματα·δ)ο εκδότης είναι σε θέση, όσον αφορά τα δικαιώματα που αναφέρονται στο στοιχείο β), να επιβάλει όρια ή περιορισμούς ή εξαιρέσεις και να προβεί στις ρυθμίσεις που κρίνει σκόπιμες προκειμένου να χειριστεί ίδιες μετοχές, κλασματικά δικαιώματα, καθώς και απαιτήσεις που προβλέπει η νομοθεσία ή ρυθμιστική αρχή σε οιαδήποτε χώρα ή επικράτεια·ε)η ελάχιστη περίοδος κατά την οποία μπορούν να αποκτηθούν μετοχές είναι ίδια με την περίοδο άσκησης νόμιμων δικαιωμάτων προαγοράς σύμφωνα με το άρθρο 29 παράγραφος 3 της οδηγίας 77/91/ΕΟΚ του Συμβουλίου·στ)τα δικαιώματα αποσβέννυνται κατά τη λήξη της περιόδου άσκησης. 3) Στο κεφάλαιο I, προστίθεται το ακόλουθο άρθρο 2α: «Άρθρο 2α Κατηγορίες πληροφοριών στο βασικό ενημερωτικό δελτίο και στους τελικούς όρους 1. Οι κατηγορίες που ορίζονται στο παράρτημα XX καθορίζουν τον βαθμό ευελιξίας με τον οποίο η πληροφορία μπορεί να εμφανιστεί στο βασικό ενημερωτικό δελτίο ή στους τελικούς όρους. Οι κατηγορίες ορίζονται ως εξής: α) “Κατηγορία Α” σημαίνει τις σχετικές πληροφορίες που περιλαμβάνονται στο βασικό ενημερωτικό δελτίο. Ο χώρος για τις πληροφορίες αυτές δεν μπορεί να αφεθεί κενός για να προστεθεί αργότερα στους τελικούς όρους· β) “Κατηγορία Β” σημαίνει ότι το βασικό ενημερωτικό δελτίο περιέχει όλες τις γενικές αρχές που συνδέονται με τις απαιτούμενες πληροφορίες και υπάρχει κενός χώρος μόνο για τις λεπτομέρειες που δεν είναι γνωστές κατά τη στιγμή της έγκρισης του βασικού ενημερωτικού δελτίου, προκειμένου να προστεθούν μεταγενέστερα στους τελικούς όρους· γ) “Κατηγορία Γ” σημαίνει ότι το βασικό ενημερωτικό δελτίο μπορεί να περιέχει ειδικό χώρο προς μεταγενέστερη συμπλήρωση για τις πληροφορίες που δεν ήταν γνωστές κατά τη στιγμή της έγκρισης του βασικού ενημερωτικού δελτίου. Ο εν λόγω πληροφορίες συμπεριλαμβάνονται στους τελικούς όρους. 2. Εάν πληρούνται οι προϋποθέσεις του άρθρου 16 παράγραφος 1 της οδηγίας 2003/71/ΕΚ απαιτείται συμπλήρωμα. Εάν δεν πληρούνται οι εν λόγω προϋποθέσεις, ο εκδότης, ο προσφέρων ή το πρόσωπο που ζητεί την εισαγωγή προς διαπραγμάτευση σε οργανωμένη αγορά δημοσιεύει ανακοίνωση για την αλλαγή.» 4) Το άρθρο 3 αντικαθίστανται από το ακόλουθο κείμενο: «Άρθρο 3 Ελάχιστες πληροφορίες που πρέπει να περιλαμβάνει το ενημερωτικό δελτίο Το ενημερωτικό δελτίο καταρτίζεται χρησιμοποιώντας ένα ή συνδυασμό των προτύπων ενημερωτικού δελτίου και συνόλων πρόσθετων πληροφοριών που ορίζονται στον παρόντα κανονισμό. Το ενημερωτικό δελτίο περιέχει τα απαιτούμενα πληροφοριακά στοιχεία που απαριθμούνται στα παραρτήματα I έως XVII και στα παραρτήματα XX έως XXIX ανάλογα με το είδος του εκδότη ή των εκδόσεων και των κινητών αξιών. Με την επιφύλαξη του άρθρου 4α παράγραφος 1, η αρμόδια αρχή δεν επιτρέπεται να απαιτεί να περιλαμβάνονται στο ενημερωτικό δελτίο πληροφοριακά στοιχεία τα οποία δεν περιλαμβάνονται στα παραρτήματα I έως XVII ή στα παραρτήματα XX έως XXIX. Για να διασφαλισθεί η συμμόρφωση προς την υποχρέωση του άρθρου 5 παράγραφος 1 της οδηγίας 2003/71/ΕΚ, η αρμόδια αρχή του κράτους μέλους καταγωγής, όταν εγκρίνει το ενημερωτικό δελτίο σύμφωνα με το άρθρο 13 της εν λόγω οδηγίας, μπορεί να απαιτήσει, κατά περίπτωση, να συμπληρώνονται, για καθένα από τα επιμέρους στοιχεία, οι πληροφορίες που παρέχονται από τον εκδότη, τον προσφέροντα ή το πρόσωπο που ζητεί την εισαγωγή προς διαπραγμάτευση σε ρυθμιζόμενη αγορά. Εάν ο εκδότης, ο προσφέρων ή το πρόσωπο που ζητεί την εισαγωγή προς διαπραγμάτευση σε ρυθμιζόμενη αγορά καλείται να περιλαμβάνει περιληπτικό σημείωμα σε ενημερωτικό δελτίο σύμφωνα με το άρθρο 5 παράγραφος 2 της οδηγίας 2003/71/ΕΚ, η αρμόδια αρχή του κράτους μέλους καταγωγής, όταν εγκρίνει το ενημερωτικό δελτίο σύμφωνα με το άρθρο 13 της εν λόγω οδηγίας, μπορεί, κατά περίπτωση να απαιτήσει ορισμένες πληροφορίες που περιλαμβάνονται στο ενημερωτικό δελτίο, να συμπεριληφθούν στο περιληπτικό σημείωμα.». 5) Το άρθρο 4α τροποποιείται ως εξής: α) στην παράγραφο 2 πρώτο εδάφιο, η εισαγωγική φράση αντικαθίσταται από το ακόλουθο κείμενο: «Η αρμόδια αρχή βασίζει κάθε αίτημα δυνάμει της παραγράφου 1 πρώτο εδάφιο στις απαιτήσεις που καθορίζονται στο σημείο 20.1 του παραρτήματος I, στο σημείο 15.1 του παραρτήματος XXIII, στο σημείο 20.1 του παραρτήματος XXV, στο σημείο 11.1 του παραρτήματος XXVII και στο σημείο 20.1 του παραρτήματος XXVIII όσον αφορά το περιεχόμενο των χρηματοοικονομικών πληροφοριών και τις εφαρμοστέες λογιστικές και ελεγκτικές αρχές, με την επιφύλαξη οποιασδήποτε τροποποίησης που είναι κατάλληλη, προκειμένου να ληφθεί υπόψη κάποιος από τους ακόλουθους παράγοντες:»· β) στην παράγραφο 4, το στοιχείο α) αντικαθίσταται από το ακόλουθο κείμενο: «α) το σύνολο της εμπορικής επιχείρησής του δεν απεικονίζεται με ακρίβεια, κατά τη χρονική στιγμή της κατάρτισης του ενημερωτικού δελτίου, στις ιστορικές χρηματοοικονομικές πληροφορίες που απαιτείται να χορηγηθούν βάσει του σημείου 20.1 του παραρτήματος I, του σημείου 15.1 του παραρτήματος XXIII, του σημείου 20.1 του παραρτήματος XXV, του σημείου 11.1 του παραρτήματος XXVII και του σημείου 20.1 του παραρτήματος XXVΙΙΙ·»· γ) η παράγραφος 6 αντικαθίσταται από το ακόλουθο κείμενο: «6. Για τους σκοπούς της παραγράφου 5 του παρόντος άρθρου και του σημείου 20.2 του παραρτήματος I, του σημείου 15.2 του παραρτήματος XXIII και του σημείου 20.2 του παραρτήματος XXV, ως σημαντική μεικτή μεταβολή νοείται η διακύμανση κατά ποσοστό μεγαλύτερο από 25 %, όσον αφορά έναν ή περισσότερους δείκτες σχετικούς με το μέγεθος της επιχείρησης του εκδότη, στην κατάσταση ενός εκδότη.». 6) Στα άρθρα 7, 8, 12, 16 και 21, και στα παραρτήματα IV, V, VII, VIII, IX, X, XII, XIII, XV και XVIII, το ποσό «50 000» αντικαθίσταται από ποσό «100 000». 7) Στο άρθρο 9, προστίθεται το ακόλουθο δεύτερο εδάφιο: «Το σημείο 3 του παραρτήματος VI δεν εφαρμόζεται όταν ένα κράτος μέλος ενεργεί ως εγγυητής.». 8) Στο άρθρο 21, προστίθεται η ακόλουθη παράγραφος 3: «3. Ο εκδότης, ο προσφέρων ή το πρόσωπο που ζητεί την εισαγωγή προς διαπραγμάτευση σε οργανωμένη αγορά δύναται να επιλέξει να καταρτίσει ενημερωτικό δελτίο σύμφωνα με τα αναλογικά πρότυπα ενημερωτικού δελτίου που ορίζονται στα παραρτήματα XXIII έως XXIX αντί των προτύπων που ορίζονται στα παραρτήματα I, ΙΙΙ, ΙV, ΙΧ, Χ και ΧΙ, όπως περιγράφεται στο δεύτερο εδάφιο και υπό τον όρο ότι πληρούνται οι αντίστοιχες προϋποθέσεις που προβλέπονται στα άρθρα 26α, 26β και 26γ. Εάν o εκδότης, ο προσφέρων ή το πρόσωπο που ζητεί την εισαγωγή προς διαπραγμάτευση σε οργανωμένη αγορά κάνει την επιλογή αυτή: α) στο παράρτημα XVIII, η παραπομπή στο παράρτημα I θεωρείται ως παραπομπή στα παραρτήματα XXIII ή XXV· β) στο παράρτημα XVIII, η παραπομπή στο παράρτημα III θεωρείται ως παραπομπή στο παράρτημα XXIV· γ) στο παράρτημα XVIII, η παραπομπή στο παράρτημα IV θεωρείται ως παραπομπή στο παράρτημα XXVΙ· δ) στο παράρτημα XVIII, η παραπομπή στο παράρτημα IX θεωρείται ως παραπομπή στο παράρτημα XXVΙΙ· ε) στο παράρτημα XVIII, η παραπομπή στο παράρτημα X θεωρείται ως παραπομπή στο παράρτημα XXVΙΙΙ· στ) στο παράρτημα XVIII, η παραπομπή στο παράρτημα XI θεωρείται ως παραπομπή στο παράρτημα XXIX.». 9) Το άρθρο 22 τροποποιείται ως εξής: α) η παράγραφος 1 αντικαθίσταται από το ακόλουθο κείμενο: «1. Το βασικό ενημερωτικό δελτίο καταρτίζεται χρησιμοποιώντας ένα από τα πρότυπα ενημερωτικού δελτίου και σύνολα πρόσθετων πληροφοριών που προβλέπονται στον παρόντα κανονισμό ή έναν από τους συνδυασμούς τους που καθορίζονται στο παράρτημα XVIII για τις διάφορες κατηγορίες κινητών αξιών. Το βασικό ενημερωτικό δελτίο περιέχει τα πληροφοριακά στοιχεία που προβλέπονται στα παραρτήματα I έως XVII, στο παράρτημα XX και στα παραρτήματα XXIII έως XXIX ανάλογα με το είδος του εκδότη και την κατηγορία των σχετικών κινητών αξιών, σύμφωνα με τα πρότυπα ενημερωτικού δελτίου και τα σύνολα πρόσθετων πληροφοριών που καθορίζονται στον παρόντα κανονισμό. Η αρμόδια αρχή δεν ζητεί να περιληφθούν σε ενημερωτικό δελτίο πληροφοριακά στοιχεία που δεν αναφέρονται στα παραρτήματα I έως XVII, στο παράρτημα XX ή στα παραρτήματα XXIII έως XXIX. Για να διασφαλιστεί η τήρηση της υποχρέωσης που ορίζεται στο άρθρο 5 παράγραφος 1 της οδηγίας 2003/71/ΕΚ, η αρμόδια αρχή του κράτους μέλους καταγωγής, όταν εγκρίνει βασικό ενημερωτικό δελτίο σύμφωνα με το άρθρο 13 της εν λόγω οδηγίας, μπορεί να ζητήσει, κατά περίπτωση, οι πληροφορίες που γνωστοποιεί ο εκδότης, ο προσφέρων ή το πρόσωπο που ζητεί την εισαγωγή προς διαπραγμάτευση σε ρυθμιζόμενη αγορά να συμπληρωθούν για κάθε πληροφοριακό στοιχείο. Εάν ο εκδότης, ο προσφέρων ή το πρόσωπο που ζητεί την εισαγωγή προς διαπραγμάτευση σε ρυθμιζόμενη αγορά καλείται να συμπεριλάβει περιληπτικό σημείωμα στο βασικό ενημερωτικό δελτίο, σύμφωνα με το άρθρο 5 παράγραφος 2 της οδηγίας 2003/71/ΕΚ, η αρμόδια αρχή του κράτους μέλους καταγωγής, όταν εγκρίνει το βασικό ενημερωτικό δελτίο σύμφωνα με το άρθρο 13 της εν λόγω οδηγίας, μπορεί, κατά περίπτωση, να απαιτήσει οι πληροφορίες που παρέχονται στο βασικό ενημερωτικό δελτίο, να συμπεριληφθούν στο περιληπτικό σημείωμα.»· β) παρεμβάλλεται η ακόλουθη παράγραφος 1α: «1α. Το βασικό ενημερωτικό δελτίο μπορεί να περιλαμβάνει τις επιλογές όσον αφορά τις πληροφορίες που κατηγοριοποιούνται ως Κατηγορία Α, Κατηγορία Β και Κατηγορία Γ, που απαιτούνται από τα σχετικά πρότυπα ενημερωτικού δελτίου και τα σύνολα πρόσθετων πληροφοριών, και ορίζονται στο παράρτημα XX. Οι τελικοί όροι καθορίζουν ποια από αυτές τις επιλογές εφαρμόζεται στη μεμονωμένη έκδοση, παραπέμποντας στις σχετικές ενότητες του βασικού ενημερωτικού δελτίου ή αναπαράγοντας αυτές τις πληροφορίες.»· γ) η παράγραφος 4 αντικαθίσταται από το ακόλουθο κείμενο: «4. Οι τελικοί όροι που αφορούν το βασικό ενημερωτικό δελτίο περιλαμβάνουν μόνο τα ακόλουθα: α) στο πλαίσιο των διαφόρων προτύπων ενημερωτικού δελτίου σύμφωνα με τα οποία έχει συνταχθεί το βασικό ενημερωτικό δελτίο, τα πληροφοριακά στοιχεία που κατηγοριοποιούνται ως Κατηγορίες Β και Γ, όπως περιγράφονται στο παράρτημα XX. Όταν ένα στοιχείο δεν ισχύει για ένα ενημερωτικό δελτίο, το στοιχείο παρατίθεται στους τελικούς όρους με την ένδειξη “δεν ισχύει”· β) σε εθελοντική βάση, τυχόν “πρόσθετες πληροφορίες” που ορίζονται στο παράρτημα ΧΧΙ· γ) οποιαδήποτε αναπαραγωγή ή αναφορά σε επιλογές που προβλέπονται ήδη στο βασικό ενημερωτικό δελτίο, οι οποίες ισχύουν για τη μεμονωμένη έκδοση. Οι τελικοί όροι δεν τροποποιούν ούτε αντικαθιστούν τις πληροφορίες του βασικού ενημερωτικού δελτίου.»· δ) στην παράγραφο 5, παρεμβάλλεται το ακόλουθο σημείο 1α: «1α. μια ενότητα που περιέχει ένα υπόδειγμα, τη “μορφή των τελικών όρων”, που πρέπει να συμπληρώνεται για κάθε επιμέρους έκδοση.»· ε) στην παράγραφο 7, προστίθεται το ακόλουθο δεύτερο εδάφιο: «Εάν ο εκδότης πρέπει να συντάξει συμπλήρωμα για πληροφορίες στο βασικό ενημερωτικό δελτίο που αφορούν μία μόνο ή περισσότερες συγκεκριμένες εκδόσεις, το δικαίωμα των επενδυτών να αποσύρουν την αποδοχή τους σύμφωνα με το άρθρο 16 παράγραφος 2 της οδηγίας 2003/71/ΕΚ ισχύει μόνο για τις σχετικές εκδόσεις και όχι για άλλες εκδόσεις ενημερωτικών δελτίων στο πλαίσιο του βασικού ενημερωτικού δελτίου.». 10) Το άρθρο 24 αντικαθίσταται από το ακόλουθο κείμενο: «Άρθρο 24 Περιεχόμενο του περιληπτικού σημειώματος του ενημερωτικού δελτίου, του βασικού ενημερωτικού δελτίου και της μεμονωμένης έκδοσης 1. Ο εκδότης, ο προσφέρων ή το πρόσωπο που ζητεί την εισαγωγή προς διαπραγμάτευση σε ρυθμιζόμενη αγορά καθορίζει ο ίδιος το λεπτομερές περιεχόμενο του περιληπτικού σημειώματος που αναφέρεται στο άρθρο 5 παράγραφος 2 της οδηγίας 2003/71/ΕΚ σύμφωνα με το εν λόγω άρθρο. Το περιληπτικό σημείωμα περιλαμβάνει τα καίρια πληροφοριακά στοιχεία που ορίζονται στο παράρτημα XXII. Σε περίπτωση που ένα στοιχείο δεν ισχύει για ένα ενημερωτικό δελτίο, το εν λόγω στοιχείο παρατίθεται στο περιληπτικό σημείωμα, με την ένδειξη “δεν ισχύει”. Το μέγεθος του περιληπτικού σημειώματος λαμβάνει υπόψη την πολυπλοκότητα του εκδότη και των προσφερόμενων τίτλων, αλλά δεν υπερβαίνει το 7 % του μεγέθους του ενημερωτικού δελτίου ή τις 15 σελίδες, ανάλογα με το ποιο είναι μεγαλύτερο. Δεν περιλαμβάνει παραπομπές σε άλλα μέρη του ενημερωτικού δελτίου. Η σειρά των ενοτήτων και των στοιχείων του παραρτήματος XXII είναι υποχρεωτική. Το περιληπτικό σημείωμα συντάσσεται σε σαφή γλώσσα, παρουσιάζοντας τις βασικές πληροφορίες με εύκολα προσβάσιμο και κατανοητό τρόπο. Όταν ο εκδότης δεν έχει την υποχρέωση να συμπεριλάβει περιληπτικό σημείωμα σε ενημερωτικό δελτίο, σύμφωνα με το άρθρο 5 παράγραφος 2 της οδηγίας 2003/71/ΕΚ, αλλά παρουσιάζει μια ενότητα ανασκόπησης στο ενημερωτικό δελτίο, η ενότητα αυτή δεν φέρει τον τίτλο “Περιληπτικό σημείωμα”, εκτός εάν ο εκδότης συμμορφώνεται προς όλες τις απαιτήσεις γνωστοποίησης για τα περιληπτικά σημειώματα που ορίζονται στο εν λόγω άρθρο και στο παράρτημα XXII. 2. Το περιληπτικό σημείωμα του βασικού ενημερωτικού δελτίου μπορεί να περιλαμβάνει τις ακόλουθες πληροφορίες: α) πληροφορίες που έχουν ήδη περιληφθεί στο βασικό ενημερωτικό δελτίο· β) επιλογές για πληροφορίες που απαιτούνται από το πρότυπο ενημερωτικού δελτίου και το (τα) πρόσθετο(-α) σύνολο(-α) πληροφοριών του· γ) κενό χώρο για πληροφορίες που απαιτούνται από το πρότυπο ενημερωτικού δελτίου και το (τα) πρόσθετο(-α) σύνολο(-α) πληροφοριών του και οι οποίες πρόκειται να προστεθούν μεταγενέστερα στους τελικούς όρους. 3. Το περιληπτικό σημείωμα της μεμονωμένης έκδοσης παρέχει τις βασικές πληροφορίες του περιληπτικού σημειώματος του βασικού ενημερωτικού δελτίου σε συνδυασμό με τα αντίστοιχα μέρη των τελικών όρων. Το περιληπτικό σημείωμα της μεμονωμένης έκδοσης περιέχει τα ακόλουθα: α) πληροφορίες του περιληπτικού σημειώματος του βασικού ενημερωτικού δελτίου οι οποίες είναι σχετικές μόνο με τη μεμονωμένη έκδοση· β) τις επιλογές που περιέχονται στο βασικό ενημερωτικό δελτίο οι οποίες είναι σχετικές μόνο με τη μεμονωμένη έκδοση· γ) τις σχετικές πληροφορίες που δίνονται στους τελικούς όρους, για τις οποίες είχε αφεθεί κενός χώρος στο βασικό ενημερωτικό δελτίο. Σε περιπτώσεις που οι τελικοί όροι αφορούν αρκετές κινητές αξίες οι οποίες διαφέρουν μόνο ως προς ορισμένες ελάχιστες λεπτομέρειες, όπως η τιμή έκδοσης ή η ημερομηνία λήξης, μπορεί να επισυνάπτεται ενιαίο περιληπτικό σημείωμα της μεμονωμένης έκδοσης για το σύνολο αυτών των κινητών αξιών, υπό την προϋπόθεση ότι οι πληροφορίες σχετικά με τις διαφορετικές κινητές αξίες είναι σαφώς διαχωρισμένες. Το περιληπτικό σημείωμα της μεμονωμένης έκδοσης υπόκειται στις ίδιες απαιτήσεις με τους τελικούς όρους και προσαρτάται σε αυτούς.». 11) Στο άρθρο 25 παράγραφος 5, προστίθεται το ακόλουθο τρίτο εδάφιο: «Σε κάθε περίπτωση, δεν απαιτείται νέα υποβολή τελικών όρων και επισυναπτόμενου περιληπτικού σημειώματος της συγκεκριμένης έκδοσης που αντιστοιχούν στις προσφορές που γίνονται πριν από την εκπόνηση νέου περιληπτικού σημειώματος ή συμπληρώματος περιληπτικού σημειώματος.» 12) Στο άρθρο 26 η παράγραφος 5 αντικαθίσταται από το ακόλουθο κείμενο: «5. Οι τελικοί όροι υποβάλλονται υπό μορφή χωριστού εγγράφου ή με ενσωμάτωση στο βασικό ενημερωτικό δελτίο. Οι τελικοί όροι διατυπώνονται κατά τρόπο που να διευκολύνει την ανάλυση και την κατανόησή τους. Τα στοιχεία των σχετικών προτύπων ενημερωτικού δελτίου και τα πρόσθετα σύνολα πληροφοριών τους, τα οποία ενσωματώνονται στο βασικό ενημερωτικό δελτίο, δεν αναπαράγονται στους τελικούς όρους. Ο εκδότης ή ο προσφέρων ή το πρόσωπο που ζητεί την εισαγωγή προς διαπραγμάτευση σε ρυθμιζόμενη αγορά δύναται να συμπεριλάβει στους τελικούς όρους οποιεσδήποτε από τις πρόσθετες πληροφορίες που ορίζονται στο παράρτημα XXI. Στους τελικούς όρους προστίθεται σαφής και εμφανής δήλωση, που αναφέρει: α) ότι οι τελικοί όροι έχουν συνταχθεί για τους σκοπούς του άρθρου 5 παράγραφος 4 της οδηγίας 2003/71/ΕΚ και πρέπει να εκλαμβάνονται σε συνάρτηση με το βασικό ενημερωτικό δελτίο και το (τα) συμπλήρωμά(-τά) του· β) πού έχουν δημοσιευθεί το βασικό ενημερωτικό δελτίο και το (τα) συμπλήρωμά(-τά) του σύμφωνα με το άρθρο 14 της οδηγίας 2003/71/ΕΚ· γ) ότι για την πλήρη ενημέρωση απαιτείται η συνδυασμένη ανάγνωση του βασικού ενημερωτικού δελτίου και των τελικών όρων· δ) ότι το περιληπτικό σημείωμα της συγκεκριμένης έκδοσης προσαρτάται στους τελικούς όρους. Οι τελικοί όροι δύνανται να περιλαμβάνουν την υπογραφή του νόμιμου εκπροσώπου του εκδότη ή του προσώπου που είναι αρμόδιο για το ενημερωτικό δελτίο, σύμφωνα με τη σχετική εθνική νομοθεσία, ή την υπογραφή αμφοτέρων. 5α. Οι τελικοί όροι και το περιληπτικό σημείωμα της συγκεκριμένης έκδοσης συντάσσονται στην ίδια γλώσσα, αντιστοίχως, με αυτή της εγκεκριμένης έκδοσης του εντύπου των τελικών όρων του βασικού ενημερωτικού δελτίου και του περιληπτικού σημειώματος του βασικού ενημερωτικού δελτίου. Όταν οι τελικοί όροι γνωστοποιούνται στην αρμόδια αρχή του κράτους μέλους υποδοχής ή σε περίπτωση πλειόνων κρατών υποδοχής, στις αρμόδιες αρχές των κρατών μελών υποδοχής, σύμφωνα με το άρθρο 5 παράγραφος 4 της οδηγίας 2003/71/ΕΚ, στους τελικούς όρους και στο επισυναπτόμενο περιληπτικό σημείωμα εφαρμόζονται οι ακόλουθοι γλωσσικοί κανόνες: α) εφόσον το περιληπτικό σημείωμα του βασικού ενημερωτικού δελτίου πρέπει να μεταφραστεί σύμφωνα με το άρθρο 19 της οδηγίας 2003/71/ΕΚ, το περιληπτικό σημείωμα της συγκεκριμένης έκδοσης που επισυνάπτεται στους τελικούς όρους υπόκειται στις ίδιες απαιτήσεις μετάφρασης όπως και το περιληπτικό σημείωμα του βασικού ενημερωτικού δελτίου· β) εφόσον το βασικό ενημερωτικό δελτίο πρέπει να μεταφραστεί σύμφωνα με το άρθρο 19 της οδηγίας 2003/71/ΕΚ, οι τελικοί όροι, και το επισυναπτόμενο περιληπτικό σημείωμα της συγκεκριμένης έκδοσης, υπόκεινται στις ίδιες απαιτήσεις μετάφρασης όπως και το βασικό ενημερωτικό δελτίο. Ο εκδότης γνωστοποιεί τις εν λόγω μεταφράσεις, μαζί με τους τελικούς όρους, στην αρμόδια αρχή του κράτους μέλους υποδοχής, ή σε περίπτωση πλειόνων κρατών υποδοχής, στις αρμόδιες αρχές των κρατών μελών υποδοχής.». 13) Παρεμβάλλεται το ακόλουθο κεφάλαιο ΙΙΙα: «ΚΕΦΑΛΑΙΟ ΙΙΙα ΑΝΑΛΟΓΙΚΟ ΚΑΘΕΣΤΩΣ ΓΝΩΣΤΟΠΟΙΗΣΗΣ Άρθρο 26α Αναλογικό πρότυπο για εκδόσεις δικαιωμάτων 1. Τα αναλογικά πρότυπα που ορίζονται στα παραρτήματα XXIII και XXIV εφαρμόζονται στις εκδόσεις δικαιωμάτων, υπό τον όρο ότι ο εκδότης έχει μετοχές της ίδιας κατηγορίας που έχουν ήδη εισαχθεί προς διαπραγμάτευση σε ρυθμιζόμενη αγορά ή πολυμερή μηχανισμό διαπραγμάτευσης, όπως ορίζεται στο άρθρο 4 παράγραφος 1 σημείο 15 της οδηγίας 2004/39/ΕΚ του Ευρωπαϊκού Κοινοβουλίου και του Συμβουλίου (6). 2. Οι εκδότες των οποίων οι μετοχές της ίδιας κατηγορίας έχουν ήδη εισαχθεί για διαπραγμάτευση σε πολυμερή μηχανισμό διαπραγμάτευσης μπορούν να κάνουν χρήση μόνο του προτύπου που ορίζεται στα παραρτήματα XXIII και XXIV, όταν οι κανόνες του εν λόγω πολυμερούς μηχανισμού διαπραγμάτευσης περιέχουν τις ακόλουθες απαιτήσεις: α) οι εκδότες απαιτείται να δημοσιεύουν ετήσιες οικονομικές καταστάσεις και εκθέσεις λογιστικού ελέγχου εντός έξι μηνών από τη λήξη κάθε οικονομικού έτους, εξαμηνιαίες οικονομικές καταστάσεις εντός τεσσάρων μηνών μετά το τέλος του πρώτου εξαμήνου κάθε οικονομικού έτους, και εμπιστευτικές πληροφορίες, όπως ορίζονται στο άρθρο 1 πρώτο εδάφιο σημείο 1 της οδηγίας 2003/6/ΕΚ, σύμφωνα με το άρθρο 6 της εν λόγω οδηγίας· β) οι εκδότες απαιτείται να δημοσιοποιούν τις εκθέσεις και τις πληροφορίες που αναφέρονται στο στοιχείο α), με ανάρτησή τους στις ιστοσελίδες τους· γ) διατάξεις που αποτρέπουν την αθέμιτη χρήση εμπιστευτικών πληροφοριών και τη χειραγώγηση της αγοράς, σύμφωνα με την οδηγία 2003/6/ΕΚ. 3. Δήλωση στην εισαγωγή του ενημερωτικού δελτίου πρέπει να αναφέρει σαφώς ότι η έκδοση δικαιωμάτων απευθύνεται στους μετόχους του εκδότη και ότι το επίπεδο γνωστοποίησης του ενημερωτικού δελτίου είναι ανάλογο προς το συγκεκριμένο είδος έκδοσης. Άρθρο 26β Αναλογικά πρότυπα για τις μικρές και μεσαίες επιχειρήσεις και τις επιχειρήσεις με μειωμένη χρηματιστηριακή αξία Τα αναλογικά πρότυπα που ορίζονται στα παραρτήματα XXV έως XXVIII εφαρμόζονται όταν κινητές αξίες που εκδίδονται από μικρές και μεσαίες επιχειρήσεις και επιχειρήσεις με μειωμένη χρηματιστηριακή αξία προσφέρονται στο κοινό ή εισάγονται προς διαπραγμάτευση σε ρυθμιζόμενη αγορά που βρίσκεται ή λειτουργεί σε κράτος μέλος. Ωστόσο, οι μικρές και μεσαίες επιχειρήσεις και οι επιχειρήσεις με μειωμένη χρηματιστηριακή αξία είναι δυνατόν να επιλέξουν να καταρτίσουν ενημερωτικό δελτίο σύμφωνα με τα πρότυπα που παρατίθενται στα παραρτήματα I έως XVII και XX έως XXIV. Άρθρο 26γ Αναλογικές απαιτήσεις για εκδόσεις από τα πιστωτικά ιδρύματα που αναφέρονται στο άρθρο 1 παράγραφος 2 στοιχείο ι) της οδηγίας 2003/71/ΕΚ Τα πιστωτικά ιδρύματα που εκδίδουν τις κινητές αξίες που αναφέρονται στο άρθρο 1 παράγραφος 2 στοιχείο ι) της οδηγίας 2003/71/ΕΚ, τα οποία καταρτίζουν ενημερωτικό δελτίο σύμφωνα με το άρθρο 1 παράγραφος 3 της εν λόγω οδηγίας, δύνανται να επιλέξουν να συμπεριλάβουν στο ενημερωτικό δελτίο τους τις ιστορικές χρηματοοικονομικές πληροφορίες που καλύπτουν μόνο το τελευταίο οικονομικό έτος ή κάθε μικρότερο χρονικό διάστημα κατά το οποίο ο εκδότης ασκούσε τις δραστηριότητές του, σύμφωνα με το παράρτημα XXIX του παρόντος κανονισμού. 14) Το άρθρο 27 απαλείφεται. 15) Στο άρθρο 34, προστίθεται το ακόλουθο δεύτερο εδάφιο: «Εάν δεν απαιτείται ενημερωτικό δελτίο σύμφωνα με την οδηγία 2003/71/ΕΚ, οι διαφημίσεις περιλαμβάνουν προειδοποίηση σχετικά με το γεγονός αυτό, εκτός εάν ο εκδότης, ο προσφέρων ή το πρόσωπο που ζητεί την εισαγωγή προς διαπραγμάτευση σε ρυθμιζόμενη αγορά επιλέξει να δημοσιεύσει ενημερωτικό δελτίο σύμφωνο με την οδηγία 2003/71/ΕΚ και τον παρόντα κανονισμό.». 16) Στο άρθρο 35, η παράγραφος 5α αντικαθίσταται από το ακόλουθο κείμενο: «5α. Εκδότες τρίτων χωρών δεν υπόκεινται, βάσει του παραρτήματος I σημείο 20.1, του παραρτήματος IV σημείο 13.1, του παραρτήματος VII σημείο 8.2, του παραρτήματος X σημείο 20.1, του παραρτήματος XI σημείο 11.1, του παραρτήματος XXIII σημείο 15.1, του παραρτήματος XXV σημείο 20.1, του παραρτήματος XXVI σημείο 13.1, του παραρτήματος XXVIII σημείο 20.1 ή του παραρτήματος XXIX σημείο 11, σε υποχρέωση αναδιατύπωσης των ιστορικών χρηματοοικονομικών πληροφοριών, που περιλαμβάνονται στο ενημερωτικό δελτίο και αφορούν τα οικονομικά έτη που προηγούνται των οικονομικών ετών τα οποία αρχίζουν την 1η Ιανουαρίου 2015 ή αργότερα, ή στην υποχρέωση, που προβλέπεται στο παράρτημα VII σημείο 8.2.α, στο παράρτημα IX σημείο 11.1, στο παράρτημα X σημείο 20.1.α, στο παράρτημα XXVII σημείο 11.1, στο παράρτημα XXVIII σημείο 20.1, να περιγράφουν λεπτομερώς τις διαφορές ανάμεσα στα Διεθνή Πρότυπα Χρηματοοικονομικής Πληροφόρησης, που εγκρίθηκαν βάσει του κανονισμού (ΕΚ) αριθ. 1606/2002, και στις λογιστικές αρχές σύμφωνα με τις οποίες έχουν καταρτιστεί οι πληροφορίες αυτές όσον αφορά τα οικονομικά έτη που προηγούνται των οικονομικών ετών τα οποία αρχίζουν την 1η Ιανουαρίου 2015 ή αργότερα, υπό τον όρο ότι οι ιστορικές χρηματοοικονομικές πληροφορίες έχουν προετοιμαστεί σύμφωνα με τις γενικά αποδεκτές λογιστικές αρχές της Δημοκρατίας της Ινδίας.». 17) Στο παράρτημα V, το σημείο 4.7 αντικαθίσταται από το ακόλουθο κείμενο: 4.7. Ονομαστικό επιτόκιο και διατάξεις σχετικά με την πληρωμή των τόκων: - η ημερομηνία κατά την οποία οι τόκοι καθίστανται πληρωτέοι και η ημερομηνία πληρωμής των τόκων, - η προθεσμία παραγραφής των αξιώσεων ως προς τους τόκους και το κεφάλαιο. Εάν το επιτόκιο δεν είναι σταθερό, δήλωση που αναφέρει το είδος του υποκείμενου περιουσιακού στοιχείου, και την περιγραφή του υποκείμενου περιουσιακού στοιχείου στο οποίο βασίζεται και της μεθόδου που χρησιμοποιείται για τη συσχέτισή του υποκειμένου περιουσιακού στοιχείου και του επιτοκίου και αναφορά στην πηγή από την οποία μπορούν να ληφθούν πληροφορίες για τις παρελθούσες και μελλοντικές επιδόσεις του υποκείμενου περιουσιακού στοιχείου και για τη μεταβλητότητά του. - Περιγραφή κάθε διαταραχής της αγοράς ή του διακανονισμού που μπορεί να επηρεάσει το υποκείμενο περιουσιακό στοιχείο, - κανόνες προσαρμογής που εφαρμόζονται σε περίπτωση γεγονότος που επηρεάζει το υποκείμενο περιουσιακό στοιχείο, - ονομασία του φορέα υπολογισμού. Εάν η πληρωμή των τόκων που παράγει η κινητή αξία συνδέεται με παράγωγο(-α) μέσο(-α), να δοθούν σαφείς και πλήρεις εξηγήσεις που να επιτρέπουν στους επενδυτές να κατανοήσουν τον τρόπο με τον οποίο η αξία της επένδυσής τους επηρεάζεται από την αξία του ή των υποκείμενων μέσων, ιδίως στις περιπτώσεις στις οποίες οι κίνδυνοι είναι περισσότερο εμφανείς.». 18) Στο παράρτημα XIII, το σημείο 4.8 αντικαθίσταται από το ακόλουθο κείμενο: 4.8. Ονομαστικό επιτόκιο και διατάξεις σχετικά με την πληρωμή των τόκων: - Η ημερομηνία κατά την οποία οι τόκοι καθίστανται πληρωτέοι και η ημερομηνία πληρωμής των τόκων. - Η προθεσμία παραγραφής των αξιώσεων ως προς τους τόκους και το κεφάλαιο. Εάν το επιτόκιο δεν είναι σταθερό, δήλωση που αναφέρει το είδος του υποκείμενου περιουσιακού στοιχείου και περιγραφή του υποκείμενου περιουσιακού στοιχείου στο οποίο βασίζεται και της μεθόδου που χρησιμοποιείται για τη συσχέτισή του υποκειμένου περιουσιακού στοιχείου και του επιτοκίου. - Περιγραφή κάθε διαταραχής της αγοράς ή του διακανονισμού που μπορεί να επηρεάσει το υποκείμενο περιουσιακό στοιχείο. - Κανόνες προσαρμογής που εφαρμόζονται σε περίπτωση γεγονότος που επηρεάζει το υποκείμενο περιουσιακό στοιχείο. - Ονομασία του φορέα υπολογισμού.». 19) Προστίθενται τα παραρτήματα XX έως ΧΧΙΧ των οποίων το κείμενο παρατίθεται στο παράρτημα του παρόντος κανονισμού. Άρθρο 2 Μεταβατική διάταξη 1. Το σημείο 3, το σημείο 9 στοιχεία α), β), γ) και δ), το σημείο 10, το σημείο 11 και το σημείο 12 του άρθρου 1 δεν εφαρμόζονται στην έγκριση συμπληρώματος ενημερωτικού δελτίου ή βασικού ενημερωτικού δελτίου, εφόσον το ενημερωτικό δελτίο ή το βασικό ενημερωτικό δελτίο εγκρίθηκε πριν από την 1η Ιουλίου 2012. 2. Όταν, σύμφωνα με το άρθρο 18 της οδηγίας 2003/71/ΕΚ, η αρμόδια αρχή του κράτους μέλους καταγωγής διαβιβάζει στην αρμόδια αρχή του κράτους μέλους υποδοχής πιστοποιητικό έγκρισης σχετικά με ενημερωτικό δελτίο ή βασικό ενημερωτικό δελτίο που εγκρίθηκε πριν από την 1η Ιουλίου 2012, η αρμόδια αρχή του κράτους μέλους καταγωγής αναφέρει σαφώς και ρητώς στο πιστοποιητικό ότι το ενημερωτικό δελτίο ή το βασικό ενημερωτικό δελτίο εγκρίθηκε πριν από την 1η Ιουλίου 2012. Άρθρο 3 Έναρξη ισχύος Ο παρών κανονισμός αρχίζει να ισχύει την 1η Ιουλίου 2012. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 30 Μαρτίου 2012.

Πιστωτική αγορά

ΔΗΜΟΣΙΟΝΟΜΙΚΑ


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 767/2011 ΤΗΣ ΕΠΙΤΡΟΠΉΣ της 2ας Αυγούστου 2011 περί τροποποίησης του κανονισμού (ΕΚ) αριθ. 3199/93 σχετικά με την αμοιβαία αναγνώριση των διαδικασιών για την πλήρη μετουσίωση της αλκοόλης με σκοπό την απαλλαγή από τους ειδικούς φόρους κατανάλωσης, όσον αφορά τις καταχωρίσεις που αφορούν την Τσεχική Δημοκρατία και τη Λετονία Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 92/83/ΕΟΚ του Συμβουλίου, της 19ης Οκτωβρίου 1992, για την εναρμόνιση των διαρθρώσεων των ειδικών φόρων κατανάλωσης που επιβάλλονται στην αλκοόλη και τα αλκοολούχα ποτά (1), και ιδίως το άρθρο 27 παράγραφος 4, Εκτιμώντας τα ακόλουθα: (1) Δυνάμει του άρθρου 27 παράγραφος 1 στοιχείο α) της οδηγίας 92/83/ΕΟΚ, τα κράτη μέλη οφείλουν να απαλλάσσουν από τον ειδικό φόρο κατανάλωσης την αλκοόλη η οποία έχει υποστεί πλήρη μετουσίωση σύμφωνα με τις απαιτήσεις κάθε κράτους μέλους, εφόσον οι απαιτήσεις αυτές έχουν δεόντως κοινοποιηθεί και γίνει δεκτές σύμφωνα με τις παραγράφους 3 και 4 του εν λόγω άρθρου. (2) Ο κανονισμός (ΕΚ) αριθ. 3199/93 της Επιτροπής (2) προβλέπει ότι οι μετουσιωτικές ουσίες που χρησιμοποιούνται σε κάθε κράτος μέλος για τους σκοπούς της πλήρους μετουσίωσης της αλκοόλης, σύμφωνα με το άρθρο 27 παράγραφος 1 στοιχείο α) της οδηγίας 92/83/ΕΟΚ, περιγράφονται στο παράρτημα του κανονισμού αυτού. (3) Στις 13 Μαΐου 2010, η Τσεχική Δημοκρατία ανακοίνωσε ορισμένες μεταβολές των οικείων διεργασιών μετουσίωσης οι οποίες επιτρέπονται από τον κανονισμό (ΕΚ) αριθ. 3199/93 της Επιτροπής. (4) Στις 18 Ιουνίου 2010, η Επιτροπή διαβίβασε την ανακοίνωση της Τσεχικής Δημοκρατίας στα άλλα κράτη μέλη. (5) Προβλήθηκαν αντιρρήσεις σχετικά με τις απαιτήσεις που κοινοποίησε η Τσεχική Δημοκρατία. Κατά συνέπεια, ακολουθήθηκε δεόντως η διαδικασία που αναφέρεται στο άρθρο 27 παράγραφος 4 της οδηγίας 92/83/ΕΟΚ. Ύστερα από συζήτηση εντός της επιτροπής ειδικών φόρων καταναλώσεως, η Τσεχική Δημοκρατία ανασκεύασε την αρχική πρότασή της κατά τρόπον ώστε οι προτεινόμενες απαιτήσεις να μην οδηγούν σε φοροδιαφυγή, φοροαποφυγή ή κατάχρηση. (6) Στις 26 Μαΐου 2010, η Πολωνία ανακοίνωσε στην Επιτροπή, σύμφωνα με το άρθρο 27 παράγραφος 5 της οδηγίας 92/83/ΕΟΚ, ότι είχε εντοπίσει κατάχρηση πλήρως μετουσιωμένης αλκοόλης η οποία είχε τύχει απαλλαγής από τον ειδικό φόρο κατανάλωσης δυνάμει του άρθρου 27 παράγραφος 1 στοιχείο α) της οδηγίας 92/83/ΕΟΚ και είχε μετουσιωθεί σύμφωνα με τη μέθοδο της Λετονίας η οποία επιτρέπεται από τον κανονισμό (ΕΚ) αριθ. 3199/93, και συνίσταται σε μείγμα ελάχιστης ποσότητας 3 λίτρων ισοπροπυλικής αλκοόλης και 2 γραμμαρίων βενζοϊκού δενατονίου ανά εκατόλιτρο αποστάγματος. (7) Η Επιτροπή διαβίβασε την ανακοίνωση της Πολωνίας στα άλλα κράτη μέλη στις 25 Ιουνίου 2010. (8) Από τις επακολουθήσασες απαντήσεις στην ανακοίνωση και από τη συζήτηση εντός της επιτροπής ειδικών φόρων καταναλώσεως φάνηκε ότι η πλειονότητα των κρατών μελών συμφωνεί με τη θέση της Πολωνίας. Η Λετονία, ανταποκρινόμενη στις ανησυχίες που διατύπωσε η Πολωνία, ανακοίνωσε στην Επιτροπή ότι συμφωνεί ως προς την τροποποίηση της οικείας μεθόδου μετουσίωσης όπως προβλέπεται από τον κανονισμό (ΕΚ) αριθ. 3199/93. (9) Κατά συνέπεια, πρέπει να τροποποιηθεί αναλόγως ο κανονισμός (ΕΚ) αριθ. 3199/93. (10) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής ειδικών φόρων καταναλώσεως, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα του κανονισμού (ΕΚ) αριθ. 3199/93 τροποποιείται όπως διαλαμβάνει το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 2 Αυγούστου 2011.

Φόροι καταναλώσεως

Έμμεση φορολογία


ΟΔΗΓΊΑ 2012/3/ΕΕ ΤΗΣ ΕΠΙΤΡΟΠΉΣ της 9ης Φεβρουαρίου 2012 για την τροποποίηση της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου με σκοπό την καταχώριση του bendiocarb ως δραστικής ουσίας στο παράρτημα I (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 98/8/ΕΚ του Ευρωπαϊκού Κοινοβουλίου και του Συμβουλίου, της 16ης Φεβρουαρίου 1998, για τη διάθεση βιοκτόνων στην αγορά (1), και ιδίως το άρθρο 16 παράγραφος 2 δεύτερο εδάφιο, Εκτιμώντας τα ακόλουθα: (1) Με τον κανονισμό (ΕΚ) αριθ. 1451/2007 της Επιτροπής, της 4ης Δεκεμβρίου 2007, σχετικά με τη δεύτερη φάση του δεκαετούς προγράμματος εργασιών που αναφέρεται στο άρθρο 16 παράγραφος 2 της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου για τη διάθεση βιοκτόνων στην αγορά (2) θεσπίστηκε κατάλογος δραστικών ουσιών που πρέπει να αξιολογηθούν με σκοπό την ενδεχόμενη καταχώρισή τους στο παράρτημα I ή IA ή IB της οδηγίας 98/8/ΕΚ. Στον κατάλογο αυτό συμπεριλαμβάνεται το bendiocarb. (2) Κατ’ εφαρμογή του κανονισμού (ΕΚ) αριθ. 1451/2007, το bendiocarb αξιολογήθηκε σύμφωνα με το άρθρο 11 παράγραφος 2 της οδηγίας 98/8/ΕΚ για χρήση στον τύπο προϊόντων 18, εντομοκτόνα, ακαρεοκτόνα και προϊόντα για τον έλεγχο άλλων αρθροπόδων, που ορίζεται στο παράρτημα V της οδηγίας. (3) Το κράτος μέλος που ορίστηκε ως εισηγητής είναι το Ηνωμένο Βασίλειο, το οποίο, την 1η Απριλίου 2008, υπέβαλε στην Επιτροπή την έκθεση της αρμόδιας αρχής, συνοδευόμενη από σύσταση, σύμφωνα με το άρθρο 14 παράγραφοι 4 και 6 του κανονισμού (ΕΚ) αριθ. 1451/2007. (4) Τα κράτη μέλη και η Επιτροπή εξέτασαν την έκθεση της αρμόδιας αρχής. Σύμφωνα με το άρθρο 15 παράγραφος 4 του κανονισμού (ΕΚ) αριθ. 1451/2007, οι διαπιστώσεις της εξέτασης ενσωματώθηκαν σε έκθεση αξιολόγησης, στις 22 Σεπτεμβρίου 2011, στο πλαίσιο της μόνιμης επιτροπής για τα βιοκτόνα προϊόντα. (5) Από τις διενεργηθείσες αξιολογήσεις συνάγεται ότι τα βιοκτόνα που χρησιμοποιούνται ως εντομοκτόνα, ακαρεοκτόνα και προϊόντα για τον έλεγχο άλλων αρθροπόδων και περιέχουν bendiocarb αναμένεται να ικανοποιούν τις απαιτήσεις του άρθρου 5 της οδηγίας 98/8/ΕΚ. Είναι επομένως σκόπιμο να καταχωριστεί το bendiocarb στο παράρτημα I της εν λόγω οδηγίας. (6) Δεν αξιολογήθηκαν σε ενωσιακό επίπεδο όλες οι πιθανές χρήσεις. Για παράδειγμα, στην αξιολόγηση εξετάστηκε μόνο η επαγγελματική χρήση, ενώ δεν καλύφθηκε η απευθείας εφαρμογή στο έδαφος ούτε η εφαρμογή σε τρόφιμα ή ζωοτροφές ή σε επιφάνειες που πρόκειται να έρθουν σε επαφή με τρόφιμα ή ζωοτροφές. Είναι επομένως σκόπιμο να αξιολογούν τα κράτη μέλη τις χρήσεις ή τα σενάρια έκθεσης, καθώς και τους κινδύνους για τους ανθρώπινους πληθυσμούς και τα στοιχεία του περιβάλλοντος, που δεν έχουν καλυφθεί αντιπροσωπευτικά από την εκτίμηση κινδύνων σε ενωσιακό επίπεδο, και κατά την έγκριση των προϊόντων, να εξασφαλίζουν τη λήψη των κατάλληλων μέτρων ή την επιβολή ειδικών όρων για τον περιορισμό των εντοπισμένων κινδύνων ώστε να φθάσουν σε αποδεκτά επίπεδα. (7) Λαμβανομένων υπόψη των εντοπισθέντων κινδύνων για το υδάτινο περιβάλλον, οι οποίοι οφείλονται στον υγρό καθαρισμό κατεργασμένων επιφανειών, με επακόλουθο εκπομπές μιας ορισμένης κλίμακας σε επιφανειακά ύδατα, είναι σκόπιμο να απαιτείται να μην εγκρίνονται προϊόντα για χρήση σε επιφάνειες που επιδέχονται συχνό υγρό καθαρισμό, για άλλους σκοπούς πλην της αντιμετώπισης ρωγμών και σχισμών ή κηλίδων, εκτός εάν υποβάλλονται στοιχεία που αποδεικνύουν ότι το προϊόν θα καλύπτει τις απαιτήσεις τόσο του άρθρου 5, όσο και του παραρτήματος VI της οδηγίας 98/8/ΕΚ, εν ανάγκη με την εφαρμογή κατάλληλων μέτρων μετριασμού των κινδύνων. (8) Λαμβανομένων υπόψη των εντοπισθέντων κινδύνων για την υγεία του ανθρώπου, είναι σκόπιμο να απαιτείται να χρησιμοποιούνται τα εγκεκριμένα για βιομηχανική ή επαγγελματική χρήση προϊόντα με κατάλληλα μέσα ατομικής προστασίας, εκτός εάν η αίτηση έγκρισης του προϊόντος καταδεικνύει ότι είναι εφικτός ο περιορισμός των κινδύνων για τους βιομηχανικούς ή επαγγελματίες χρήστες σε αποδεκτά επίπεδα με άλλα μέσα. (9) Λαμβανομένου υπόψη του πιθανού κινδύνου για τις μέλισσες, είναι σκόπιμο να απαιτείται η λήψη μέτρων, κατά περίπτωση, για να αποτρέπεται η πρόσβαση των συλλεκτριών μελισσών σε φωλιές που έχουν υποστεί κατεργασία με το προϊόν, με την αφαίρεση των κηρηθρών ή τον αποκλεισμό των εισόδων των φωλιών. (10) Για να εξασφαλιστεί η ισότιμη αντιμετώπιση στην ενωσιακή αγορά των βιοκτόνων που περιέχουν τη δραστική ουσία bendiocarb και να διευκολυνθεί, γενικότερα, η εύρυθμη λειτουργία της αγοράς βιοκτόνων, οι διατάξεις της παρούσας οδηγίας θα πρέπει να εφαρμοστούν ταυτόχρονα σε όλα τα κράτη μέλη. (11) Θα πρέπει να προβλέπεται ένα εύλογο χρονικό διάστημα πριν από την καταχώριση δραστικής ουσίας στο παράρτημα Ι της οδηγίας 98/8/ΕΚ, ώστε να παρέχεται η δυνατότητα, αφενός στα κράτη μέλη και στα ενδιαφερόμενα μέρη να προετοιμάζονται για την ικανοποίηση των συνεπαγόμενων νέων απαιτήσεων και, αφετέρου, στους αιτούντες που έχουν καταρτίσει φακέλους, να επωφελούνται πλήρως από τη δεκαετή περίοδο προστασίας των δεδομένων η οποία αρχίζει από την ημερομηνία καταχώρισης, σύμφωνα με το άρθρο 12 παράγραφος 1 στοιχείο γ) σημείο ii) της εν λόγω οδηγίας. (12) Μετά την καταχώριση, τα κράτη μέλη θα πρέπει να διαθέτουν εύλογα χρονικά περιθώρια για να εφαρμόσουν το άρθρο 16 παράγραφος 3 της οδηγίας 98/8/ΕΚ. (13) Κατά συνέπεια, θα πρέπει να τροποποιηθεί αναλόγως η οδηγία 98/8/ΕΚ. (14) Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής για τα βιοκτόνα προϊόντα, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Το παράρτημα I της οδηγίας 98/8/ΕΚ τροποποιείται σύμφωνα με το παράρτημα της παρούσας οδηγίας. Άρθρο 2 1. Τα κράτη μέλη θεσπίζουν και δημοσιεύουν, το αργότερο έως τις 31 Ιανουαρίου 2013, τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Εφαρμόζουν τις διατάξεις αυτές από την 1η Φεβρουαρίου 2014. Όταν τα κράτη μέλη θεσπίζουν τις εν λόγω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη. 2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία. Άρθρο 3 Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Άρθρο 4 Η παρούσα οδηγία απευθύνεται στα κράτη μέλη. Βρυξέλλες, 9 Φεβρουαρίου 2012.

Πολιτική για την υγεία


ΑΠΌΦΑΣΗ ΤΟΥ ΣΥΜΒΟΥΛΊΟΥ της 31ης Ιανουαρίου 2011 για την υπογραφή συμφωνίας μεταξύ της Ευρωπαϊκής Ένωσης και της Ελβετικής Συνομοσπονδίας σχετικά με τη θέσπιση των όρων και των προϋποθέσεων για τη συμμετοχή της Ελβετικής Συνομοσπονδίας στο πρόγραμμα «Νεολαία σε δράση» και στο πρόγραμμα δράσης στον τομέα της διά βίου μάθησης (2007-2013) (2011/82/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 165 παράγραφος 4 και το άρθρο 166 παράγραφος 4, σε συνδυασμό με το άρθρο 218 παράγραφος 6 στοιχείο α), Έχοντας υπόψη την πρόταση της Ευρωπαϊκής Επιτροπής, Έχοντας υπόψη την έγκριση του Ευρωπαϊκού Κοινοβουλίου, Εκτιμώντας τα ακόλουθα: (1) Η Επιτροπή έχει διαπραγματευτεί, εξ ονόματος της Ευρωπαϊκής 'Ενωσης, μια συμφωνία που αποσκοπεί να επιτρέψει στην Ελβετική Συνομοσπονδία να συμμετάσχει στο πρόγραμμα «Νεολαία σε δράση» και στο πρόγραμμα δράσης στον τομέα της διά βίου μάθησης (2007-2013), που θεσπίστηκαν αντίστοιχα από τις αποφάσεις του Ευρωπαϊκού Κοινοβουλίου και του Συμβουλίου αριθ. 1719/2006/ΕΚ (1) και αριθ. 1720/2006/ΕΚ (2) της 15ης Νοεμβρίου 2006. (2) Η συμφωνία υπεγράφη εξ ονόματος της Ευρωπαϊκής Ενωσης στις 15 Φεβρουαρίου 2010, υπό την επιφύλαξη της σύναψής της σε μεταγενέστερη ημερομηνία, σύμφωνα με την απόφαση2010/195/ΕΕ του Συμβουλίου (3). (3) Η συμφωνία αυτή θα πρέπει να συναφθεί, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η συμφωνία ανάμεσα στην Ευρωπαϊκή 'Ενωση και την Ελβετική Συνομοσπονδία, που υιοθετεί τους όρους και τις προϋποθέσεις για τη συμμετοχή της Ελβετικής Συνομοσπονδίας στο πρόγραμμα «Νεολαία σε δράση» και στο πρόγραμμα δράσης στον τομέα της διά βίου μάθησης (2007-2013) («συμφων ία»), εγκρίνεται εξ ονόματος της Ενωσης (4). Τα κείμενα που αναφέρονται στην παράγραφο 1 επισυνάπτονται στην παρούσα απόφαση. Άρθρο 2 Ο πρόεδρος του Συμβουλίου προβαίνει, εξ ονόματος της Ευρωπαϊκής Ένωσης, στις κοινοποιήσεις που ορίζονται στα άρθρα 3 και 5 της συμφωνίας. Άρθρο 3 Η παρούσα συμφωνία συνδέεται με τη συμφωνία σχετικά με την ελεύθερη κυκλοφορία των προσώπων ανάμεσα στην Ευρωπαϊκή Ενωση και τα κράτη μέλη της,αφενός, και της Ελβετικής Συνομοσπονδίας αφετέρου (5) (συμφωνία για την ελεύθερη κυκλοφορία των προσώπων), που συνήφθη με την απόφαση 2002/309/ΕΚ,Ευρατόμ του Συμβουλίου και της Επιτροπής (6), όπως προβλέπεται στο άρθρο 3 της συμφωνίας. Άρθρο 4 Σε περίπτωση καταγγελίας της παρούσας συμφωνίας, η Επιτροπή εξουσιοδοτείται να ρυθμίσει με την Ελβετία τις συνέπειες αυτής της καταγγελίας σύμφωνα με το άρθρο 3 της συμφωνίας. Άρθρο 5 Η θέση της Ένωσης, όσον αφορά τις αποφάσεις της μεικτής επιτροπής η οποία προβλέπεται από τη συμφωνία για την ελεύθερη κυκλοφορία των προσώπων που αναφέρονται στο άρθρο 4 της παρούσας συμφωνίας («μεικτή επιτροπή»), αποφασίζεται από την Επιτροπή όταν πρόκειται για τροποποίηση των παραρτημάτων της συμφωνίας ενόψει της προσαρμογής τους σε τροποποιήσεις των πράξεων της Ένωσης αναφερομένων στη συμφωνία. Όσον αφορά όλες τις λοιπές αποφάσεις της μεικτής επιτροπής σχετικά με τροποποιήσεις των παραρτημάτων της παρούσας συμφωνίας, η θέση της Ένωσης αποφασίζεται από την Επιτροπή μετά από γνωμοδότηση της επιτροπής του προγράμματος «Νεολαία σε δράση» και/ή του προγράμματος δράσης στον τομέα της διά βίου μάθησης, ως εφαρμόζονται σύμφωνα με τη διαδικασία που αναφέρεται στο άρθρο 9 παράγραφος 2 της απόφασης αριθ. 1719/2006/ΕΚ και στο άρθρο 10 παράγραφος 2 της απόφασης αριθ. 1720/2006/ΕΚ. Άρθρο 6 Η παρούσα απόφαση αρχίζει να ισχύει την ημέρα της δημοσίευσής της. Βρυξέλλες, 31 Ιανουαρίου 2011.

Κοινωνική πολιτική

ΚΟΙΝΩΝΙΚΑ ΘΕΜΑΤΑ


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 343/2011 ΤΗΣ ΕΠΙΤΡΟΠΉΣ της 8ης Απριλίου 2011 για το άνοιγμα και τη διαχείριση ενωσιακών δασμολογικών ποσοστώσεων για τους οίνους καταγωγής Βοσνίας και Ερζεγοβίνης Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1), και ιδίως το άρθρο 144 παράγραφος 1, σε συνδυασμό με το άρθρο 4, Εκτιμώντας τα ακόλουθα: (1) Η συμφωνία σταθεροποίησης και σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Βοσνίας και Ερζεγοβίνης, αφετέρου (εφεξής «η συμφωνία σταθεροποίησης και σύνδεσης»), η οποία υπεγράφη στις 16 Ιουνίου 2008, βρίσκεται στο στάδιο της επικύρωσης. (2) Η ενδιάμεση συμφωνία για το εμπόριο και τα εμπορικά θέματα μεταξύ της Ευρωπαϊκής Κοινότητας, αφενός, και της Βοσνίας και Ερζεγοβίνης, αφετέρου (εφεξής η «ενδιάμεση συμφωνία») και τα μέτρα που θεσπίστηκαν με τον κανονισμό (ΕΚ) αριθ. 594/2008 του Συμβουλίου, της 16ης Ιουνίου 2008, για ορισμένες διαδικασίες εφαρμογής της συμφωνίας σταθεροποίησης και σύνδεσης μεταξύ των Ευρωπαϊκών Κοινοτήτων και των κρατών μελών τους αφενός, και της Βοσνίας-Ερζεγοβίνης αφετέρου, και για την εφαρμογή της ενδιάμεσης συμφωνίας μεταξύ της Ευρωπαϊκής Κοινότητας αφενός, και της Βοσνίας-Ερζεγοβίνης αφετέρου (2), προβλέπουν την ταχεία εφαρμογή των διατάξεων για το εμπόριο και τα εμπορικά θέματα της συμφωνίας σταθεροποίησης και σύνδεσης. (3) Η ενδιάμεση συμφωνία και η συμφωνία σταθεροποίησης και σύνδεσης προβλέπουν ότι οι οίνοι καταγωγής Βοσνίας και Ερζεγοβίνης μπορούν να εισάγονται στην Ένωση με μηδενικό δασμό εντός των ορίων των ενωσιακών δασμολογικών ποσοστώσεων και υπό τον όρο ότι δεν καταβάλλονται εξαγωγικές επιδοτήσεις για τις εξαγωγές των ποσοτήτων αυτών από τη Βοσνία και Ερζεγοβίνη. (4) Η Επιτροπή θα πρέπει να θεσπίσει εκτελεστικά μέτρα για το άνοιγμα και τη διαχείριση των εν λόγω ενωσιακών δασμολογικών ποσοστώσεων. (5) Στον κανονισμό (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα (3), καθορίζονται οι κανόνες διαχείρισης για τις δασμολογικές ποσοστώσεις με στόχο να χρησιμοποιούνται ακολουθώντας τη χρονολογική σειρά ημερομηνιών αποδοχής των τελωνειακών διασαφήσεων. (6) Θα πρέπει να ληφθεί ιδιαίτερη μέριμνα ώστε να εξασφαλιστεί ότι όλοι οι εισαγωγείς της Ένωσης έχουν ίση και συνεχή πρόσβαση στις δασμολογικές ποσοστώσεις και ότι ο μηδενικός δασμός που καθορίζεται για τις ποσοστώσεις εφαρμόζεται αδιαλείπτως σε όλες τις εισαγωγές των εν λόγω προϊόντων σε όλα τα κράτη μέλη μέχρι την εξάντληση των ποσοστώσεων. Προκειμένου να εξασφαλιστεί η αποτελεσματικότητα της κοινής διαχείρισης των εν λόγω ποσοστώσεων, θα πρέπει να μην υπάρχει κανένα εμπόδιο ώστε να επιτρέπεται στα κράτη μέλη να αντλούν από τις ποσοστώσεις τις αναγκαίες ποσότητες που αντιστοιχούν στις πραγματικές εισαγωγές. Η επικοινωνία μεταξύ των κρατών μελών και της Επιτροπής θα πρέπει, στο μέτρο του δυνατού, να πραγματοποιείται με ηλεκτρονικά μέσα. (7) Από την έναρξη ισχύος της ενδιάμεσης συμφωνίας την 1η Ιουλίου 2008 έως την τελευταία ημέρα εφαρμογής του κανονισμού (ΕΚ) αριθ. 1215/2009 του Συμβουλίου, της 30ής Νοεμβρίου 2009, για την εισαγωγή εκτάκτων εμπορικών μέτρων για χώρες και εδάφη που συμμετέχουν ή συνδέονται με τη διαδικασία σταθεροποίησης και σύνδεσης της Ευρωπαϊκής Ένωσης (4), οι εξαγωγές οίνου από τη Βοσνία και Ερζεγοβίνη πραγματοποιήθηκαν στο πλαίσιο της ποσόστωσης αριθ. 09.1515 που καθορίζεται στον κανονισμό αυτό. Επομένως, ο παρών κανονισμός είναι σκόπιμο να αρχίσει να ισχύει την 1η Ιανουαρίου 2011. (8) Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 1. Ανοίγεται δασμολογική ποσόστωση εισαγωγής με μηδενικό δασμό για οίνους καταγωγής Βοσνίας και Ερζεγοβίνης που εισάγονται στην Ένωση, όπως παρατίθενται στο παράρτημα. 2. Ο μηδενικός δασμός εφαρμόζεται υπό την προϋπόθεση ότι: α) οι εισαγόμενοι οίνοι συνοδεύονται από απόδειξη καταγωγής, όπως προβλέπεται στο πρωτόκολλο 2 της ενδιάμεσης συμφωνίας και της συμφωνίας σταθεροποίησης και σύνδεσης· β) οι εισαγόμενοι οίνοι δεν τυγχάνουν εξαγωγικών επιδοτήσεων. Άρθρο 2 Η Επιτροπή διαχειρίζεται τις δασμολογικές ποσοστώσεις που αναφέρονται στο άρθρο 1, σύμφωνα με τα άρθρα 308α, 308β και 308γ του κανονισμού (ΕΟΚ) αριθ. 2454/93. Άρθρο 3 Τα κράτη μέλη και η Επιτροπή συνεργάζονται στενά για να διασφαλίσουν τη συμμόρφωση προς τον παρόντα κανονισμό. Άρθρο 4 Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιανουαρίου 2011. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 8 Απριλίου 2011.

Εμπορικές πράξεις

Εμπορική νομοθεσία

Κοινή Αγροτική Πολιτική Ευρωπαϊκής Ένωσης (ΟΠ.Ε.Κ.Ε.Π.Ε.)

Υπουργείο Γεωργίας

Γεωργική νομοθεσία

ΓΕΩΡΓΙΑ ΔΑΣΟΚΟΜΙΑ ΚΑΙ ΑΛΙΕΙΑ


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1051/2011 ΤΗΣ ΕΠΙΤΡΟΠΉΣ της 20ής Οκτωβρίου 2011 για την εφαρμογή του κανονισμού (ΕΕ) αριθ. 692/2011 του Ευρωπαϊκού Κοινοβουλίου και του Συμβουλίου σχετικά με τις ευρωπαϊκές στατιστικές στον τομέα του τουρισμού όσον αφορά τη δομή των εκθέσεων ποιότητας και τη διαβίβαση των στοιχείων (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΕ) αριθ. 692/2011 του Ευρωπαϊκού Κοινοβουλίου και του Συμβουλίου, της 6ης Ιουλίου 2011, σχετικά με τις ευρωπαϊκές στατιστικές στον τομέα του τουρισμού (1), και ιδίως το άρθρο 6 παράγραφος 4 και το άρθρο 9 παράγραφοι 2 και 3, Εκτιμώντας τα ακόλουθα: (1) Ο κανονισμός (ΕΕ) αριθ. 692/2011 θεσπίζει κοινό πλαίσιο για τη συστηματική ανάπτυξη, παραγωγή και διάδοση ευρωπαϊκών στατιστικών στον τομέα του τουρισμού. (2) Πρέπει να εξασφαλίζεται εύλογο επίπεδο ποιότητας των διαβιβαζόμενων στοιχείων και η διατήρηση των υφιστάμενων στατιστικών σειρών στον τομέα του τουρισμού. (3) Πρέπει να οριστούν οι διακανονισμοί για τις εκθέσεις ποιότητας και η δομή των εκθέσεων ποιότητας, καθώς και οι πρακτικοί διακανονισμοί για τη διαβίβαση στοιχείων. (4) Είναι σκόπιμο να αξιοποιηθούν οι ευρωπαϊκές στατιστικές στον τομέα του τουρισμού στον μέγιστο δυνατό βαθμό, τηρώντας παράλληλα το απόρρητο των αρχείων ατομικών στοιχείων. (5) Ορισμένα στοιχεία πρέπει να διατεθούν στα κράτη μέλη προκειμένου να συμπληρώσουν τη στατιστική κάλυψη του τομέα του τουρισμού σε εθνικό επίπεδο. (6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής του ευρωπαϊκού στατιστικού συστήματος, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Οι διακανονισμοί για τις εκθέσεις ποιότητας και η δομή των εκθέσεων ποιότητας περιλαμβάνονται στο παράρτημα I. Άρθρο 2 Το πρότυπο ανταλλαγής για συγκεντρωτικούς πίνακες περιλαμβάνεται στο παράρτημα II. Άρθρο 3 Το πρότυπο ανταλλαγής για αρχεία μικροδεδομένων περιλαμβάνεται στο παράρτημα III. Άρθρο 4 Ο παρών κανονισμός αρχίζει να ισχύει την 20ή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 20 Οκτωβρίου 2011.


ΚΑΝΟΝΙΣΜΌΣ (ΕΕ) αριθ. 176/2010 ΤΗΣ ΕΠΙΤΡΟΠΉΣ της 2ας Μαρτίου 2010 για την τροποποίηση του παραρτήματος Δ της οδηγίας 92/65/ΕΟΚ του Συμβουλίου όσον αφορά τα κέντρα συλλογής και αποθήκευσης σπέρματος, τις ομάδες συλλογής και παραγωγής εμβρύων, καθώς και τους όρους για τα ιπποειδή δότες και τα αιγοπρόβατα δότες και το χειρισμό του σπέρματος, των ωαρίων και των εμβρύων των εν λόγω ειδών (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, την οδηγία 92/65/ΕΟΚ του Συμβουλίου, της 13ης Ιουλίου 1992, που καθορίζει τους όρους υγειονομικού ελέγχου που διέπουν το εμπόριο και τις εισαγωγές στην Κοινότητα ζώων, σπέρματος, ωαρίων και εμβρύων που δεν υπόκεινται, όσον αφορά τους όρους υγειονομικού ελέγχου, στις ειδικές κοινοτικές ρυθμίσεις που αναφέρονται στο τμήμα Ι του παραρτήματος Α της οδηγίας 90/425/ΕΟΚ (1), και ιδίως το άρθρο 22 πρώτο εδάφιο, Εκτιμώντας τα ακόλουθα: (1) Η οδηγία 92/65/ΕΟΚ θεσπίζει τους όρους υγειονομικού ελέγχου που διέπουν το εμπόριο και τις εισαγωγές στην Ευρωπαϊκή Ένωση ζώων, σπέρματος, ωαρίων και εμβρύων που δεν υπόκεινται στις απαιτήσεις υγειονομικού ελέγχου οι οποίες θεσπίζονται στις ειδικές κοινοτικές πράξεις που αναφέρονται στην εν λόγω οδηγία. (2) Η εν λόγω οδηγία προβλέπει τους όρους που διέπουν την έγκριση και την εποπτεία των κέντρων συλλογής σπέρματος ιπποειδών και αιγοπροβάτων (κέντρα συλλογής σπέρματος). (3) Ορισμένα μόνο κέντρα συλλογής σπέρματος εκτελούν δραστηριότητες αποθήκευσης του σπέρματος που συλλέγεται από τα εν λόγω είδη. Ως εκ τούτου, είναι αναγκαίο να θεσπιστούν ειδικοί όροι για την επίσημη έγκριση και εποπτεία των κέντρων αυτών. (4) Η οδηγία 88/407/ΕΟΚ του Συμβουλίου, της 14ης Ιουνίου 1988, για τον καθορισμό των απαιτήσεων υγειονομικού ελέγχου που ισχύουν στις ενδοκοινοτικές συναλλαγές και στις εισαγωγές κατεψυγμένου σπέρματος βοοειδών (2), περιέχει ορισμό των κέντρων αποθήκευσης σπέρματος. Προκειμένου να διασφαλιστεί η συνοχή του δικαίου της Ένωσης, τα κέντρα αποθήκευσης σπέρματος των ζώων που εξετάζονται στον παρόντα κανονισμό θα πρέπει, σύμφωνα με τον εν λόγω ορισμό, να αναφέρονται ως «κέντρα αποθήκευσης σπέρματος». (5) Επιπλέον, η οδηγία 88/407/ΕΟΚ θεσπίζει όρους για την έγκριση και την εποπτεία των κέντρων αποθήκευσης σπέρματος βοοειδών. Οι εν λόγω όροι πρέπει να χρησιμεύσουν ως βάση για τους όρους έγκρισης και εποπτείας των κέντρων αποθήκευσης σπέρματος ιπποειδών και αιγοπροβάτων, που προβλέπονται στον παρόντα κανονισμό. Τα τμήματα Ι και ΙΙ του κεφαλαίου Ι του παραρτήματος Δ της οδηγίας 92/65/ΕΟΚ πρέπει να τροποποιηθούν αναλόγως. (6) Η οδηγία 92/65/ΕΟΚ, όπως τροποποιήθηκε με την οδηγία 2008/73/ΕΚ (3) προβλέπει ότι τα ωάρια και τα έμβρυα αιγοπροβάτων, ιπποειδών και χοιροειδών πρέπει να συλλέγονται από μια ομάδα συλλογής ή να παράγονται από μια ομάδα παραγωγής εγκεκριμένη από την αρμόδια αρχή κράτους μέλους. (7) Ως εκ τούτου είναι αναγκαίο να προβλεφθούν στο παράρτημα Δ της οδηγίας 92/65/ΕΟΚ οι όροι έγκρισης των εν λόγω ομάδων. Ο κώδικας υγείας χερσαίων ζώων του Παγκόσμιου Οργανισμού Υγείας των Ζώων (The Terrestrial Animal Health Code of the World Organisation for Animal Health (OIE), Δέκατη όγδοη έκδοση, 2009 («κώδικας χερσαίων ζώων») περιέχει τα ισχύοντα τεχνολογικά και διεθνή πρότυπα όσον αφορά τη συλλογή και την επεξεργασία εμβρύων. Τα κεφάλαια 4.7, 4.8 και 4.9 του εν λόγω κώδικα περιέχουν συστάσεις σχετικά με τη συλλογή και την επεξεργασία εμβρύων που προέρχονται από φυσική γονιμοποίηση (in vivo), τη συλλογή και επεξεργασία εμβρύων που παράγονται με τεχνητή γονιμοποίηση (in vitro) και τη συλλογή και επεξεργασία εμβρύων που έχουν υποστεί μικροχειρισμούς. Οι εν λόγω συστάσεις πρέπει να συνεκτιμηθούν για τους σκοπούς του κεφαλαίου ΙΙΙ του παραρτήματος Δ της οδηγίας 92/65/ΕΟΚ. Τα εν λόγω τμήματα θα πρέπει επομένως να τροποποιηθούν αναλόγως. (8) Η διεθνής ένωση για τη μεταφορά εμβρύων (IETS) είναι ένας διεθνής οργανισμός και ένα επαγγελματικό φόρουμ που προωθεί, μεταξύ άλλων, την επιστήμη της παραγωγής εμβρύων και το συντονισμό της τυποποίησης του χειρισμού εμβρύων και των διαδικασιών τήρησης μητρώων διεθνώς. Η IETS ασχολείται εδώ και πολλά χρόνια με τη διατύπωση πρακτικών και επιστημονικά τεκμηριωμένων πρωτοκόλλων, ούτως ώστε να αποφεύγεται ο κίνδυνος μετάδοσης ασθενειών μέσω της μεταφοράς εμβρύων από τους δότες στους λήπτες. Τα πρωτόκολλα αυτά βασίζονται κυρίως στις υγειονομικές μεθόδους χειρισμού εμβρύων που καθορίζονται στην τρίτη έκδοση του εγχειριδίου της IETS καθώς και στον κώδικα υγείας των χερσαίων ζώων. Οι μέθοδοι χειρισμού εμβρύων που συνιστά η ΙΕΤS είναι δυνατόν, στην περίπτωση ορισμένων ασθενειών, να υποκαταστήσουν καθιερωμένα μέτρα πρόληψης, όπως η διαγνωστική δοκιμασία δοτών, ενώ στην περίπτωση άλλων μέτρων οι προτεινόμενες μέθοδοι πρέπει να χρησιμοποιούνται μόνο για την ενίσχυση και τη συμπλήρωσή των καθιερωμένων αυτών μέτρων. (9) Η οδηγία 92/65/ΕΟΚ προβλέπει, επίσης, ότι το σπέρμα ιπποειδών δοτών και αιγοπροβάτων δοτών πρέπει να έχει συλλεχθεί από ζώα που ικανοποιούν τους όρους του κεφαλαίου ΙΙ του παραρτήματος Δ της εν λόγω οδηγίας. Οι εν λόγω όροι πρέπει να επανεξεταστούν όσον αφορά τους επιβήτορες δότες, τα κριάρια δότες και τους τράγους δότες με βάση τα διεθνή πρότυπα που προβλέπονται στο κεφάλαιο 4.5 του κώδικα υγείας των χερσαίων ζώων. Τα τμήματα Α και Β του κεφαλαίου ΙΙ του παραρτήματος Δ πρέπει να τροποποιηθούν αναλόγως. (10) Κατ’ εφαρμογή του παρόντος κανονισμού όσον αφορά τα αιγοπρόβατα δότες πρέπει να συνεκτιμηθούν οι διατάξεις του κανονισμού (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου, της 22ας Μαΐου 2001, για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών (4), του κανονισμού (ΕΚ) αριθ. 546/2006 της Επιτροπής, της 31ης Μαρτίου 2006, για την εφαρμογή του κανονισμού (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου όσον αφορά τα εθνικά προγράμματα καταπολέμησης της τρομώδους νόσου, τις επιπρόσθετες εγγυήσεις και την παρέκκλιση από ορισμένες απαιτήσεις της απόφασης 2003/100/ΕΚ και την κατάργηση του κανονισμού (ΕΚ) αριθ. 1874/2003 (5), και του κανονισμού (ΕΚ) αριθ. 1266/2007 της Επιτροπής, της 26ης Οκτωβρίου 2007, σχετικά με κανόνες εφαρμογής της οδηγίας 2000/75/ΕΚ του Συμβουλίου όσον αφορά την καταπολέμηση, την παρακολούθηση και την επιτήρηση του καταρροϊκού πυρετού του προβάτου και τους περιορισμούς στις μετακινήσεις ορισμένων ζώων ευπαθών ειδών (6). (11) Κατ’ εφαρμογή του παρόντος κανονισμού σχετικά με τη χρήση αντιβιοτικών στο σπέρμα ή στα μέσα που χρησιμοποιούνται για τη συλλογή, την κατάψυξη και την αποθήκευση των εμβρύων, πρέπει να συνεκτιμηθούν οι διατάξεις της οδηγίας 2001/82/ΕΚ του Ευρωπαϊκού Κοινοβουλίου και του Συμβουλίου, της 6ης Νοεμβρίου 2001, περί του κοινοτικού κώδικα για τα κτηνιατρικά φάρμακα (7). (12) Κατ’ εφαρμογή του παρόντος κανονισμού όσον αφορά τα θήλεα χοιροειδή δότες, πρέπει να συνεκτιμηθούν οι διατάξεις της απόφασης 2008/185/ΕΚ της Επιτροπής, της 21ης Φεβρουαρίου 2008, για παροχή συμπληρωματικών εγγυήσεων κατά το ενδοκοινοτικό εμπόριο χοίρων όσον αφορά τη νόσο Aujeszky (ψευδολύσσα) και για τα κριτήρια σχετικά με την παροχή στοιχείων γι’ αυτή τη νόσο (8). (13) Η οδηγία 92/65/ΕΟΚ προβλέπει ότι μόνο το σπέρμα, τα ωάρια και τα έμβρυα που πληρούν ορισμένους όρους που προβλέπονται στην εν λόγω οδηγία, μπορούν να προορίζονται για το εμπόριο. Συγκεκριμένα, προβλέπει ότι οι επιβήτορες προκειμένου να χρησιμοποιηθούν για τη συλλογή σπέρματος είναι αναγκαίο να υποβάλλονται σε ορισμένες δοκιμασίες για την ανίχνευση της λοιμώδους αναιμίας των ιπποειδών και της μεταδοτικής μητρίτιδας των ιπποειδών. Παρομοίως, η οδηγία 92/65/ΕΟΚ προβλέπει ότι οι δότριες προκειμένου να χρησιμοποιηθούν για τη συλλογή ωαρίων και εμβρύων πρέπει να πληρούν ορισμένες προϋποθέσεις. Ωστόσο, προς το παρόν, δεν υφίσταται απαίτηση για την υποβολή δοτριών σε δοκιμασία για την ανίχνευση της λοιμώδους αναιμίας των ιπποειδών και της μεταδοτικής μητρίτιδας των ιπποειδών. Επειδή δεν υπάρχουν επιστημονικά στοιχεία που να αποδεικνύουν ότι η επεξεργασία εμβρύων μπορεί να απαλείψει τους κινδύνους που συνεπάγεται η μεταφορά εμβρύου που συλλέγεται από μολυσμένη δότρια, πρέπει να επεκταθούν οι υγειονομικοί όροι για το εμπόριο ωαρίων και εμβρύων ιπποειδών ώστε να συμπεριλάβουν και τις δοκιμασίες στις οποίες υποβάλλονται οι δότριες για τη λοιμώδη αναιμία των ιπποειδών και τη μεταδοτική μητρίτιδα των ιπποειδών. Το τμήμα Γ του κεφαλαίου ΙΙ του παραρτήματος Δ πρέπει, επομένως, να τροποποιηθεί αναλόγως. (14) Ως εκ τούτου, το παράρτημα Δ της οδηγίας 92/65/ΕΟΚ πρέπει να τροποποιηθεί αναλόγως. (15) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα Δ της οδηγίας 92/65/ΕΟΚ τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Σεπτεμβρίου 2010. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 2 Μαρτίου 2010.

Πολιτική για την υγεία

Εμπορικές πράξεις

Εμπορική νομοθεσία


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 875/2011 ΤΗΣ ΕΠΙΤΡΟΠΉΣ της 31ης Αυγούστου 2011 σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΟΚ) αριθ. 2658/87 του Συμβουλίου της 23ης Ιουλίου 1987 για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο α), Εκτιμώντας τα ακόλουθα: (1) Για να εξασφαλιστεί η ενιαία εφαρμογή της συνδυασμένης ονοματολογίας που προσαρτάται στον κανονισμό (ΕΟΚ) αριθ. 2658/87, είναι αναγκαίο να θεσπιστούν μέτρα όσον αφορά τη δασμολογική κατάταξη των εμπορευμάτων που αναφέρονται στο παράρτημα του παρόντος κανονισμού. (2) Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της Συνδυασμένης Ονοματολογίας (ΣΟ). Οι εν λόγω κανόνες εφαρμόζονται επίσης σε κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν κάποια νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές. (3) Κατ’ εφαρμογή αυτών των γενικών κανόνων τα εμπορεύματα που περιγράφονται στη στήλη (1) του πίνακα που παρατίθεται στο παράρτημα του παρόντος κανονισμού πρέπει να υπαχθούν στους κωδικούς ΣΟ που εμφαίνονται στη στήλη (2), για τους λόγους που αναφέρονται στη στήλη (3) του εν λόγω πίνακα. (4) Είναι σκόπιμο, οι δεσμευτικές δασμολογικές πληροφορίες οι οποίες εκδίδονται από τις τελωνειακές αρχές των κρατών μελών σχετικά με την κατάταξη εμπορευμάτων στη συνδυασμένη ονοματολογία και δεν είναι σύμφωνες με το δίκαιο που καθορίζει ο παρών κανονισμός να μπορούν να συνεχίσουν να αποτελούν αντικείμενο επίκλησης από τον κάτοχό τους επί τρίμηνο, σύμφωνα με τις διατάξεις του άρθρου 12 παράγραφος 6 του κανονισμού (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (2). (5) Τα μέτρα που προβλέπει ο παρών κανονισμός είναι σύμφωνα με τη γνώμη της Επιτροπής Τελωνειακού Κώδικα, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τα εμπορεύματα που περιγράφονται στη στήλη (1) του πίνακα που παρατίθεται στο παράρτημα κατατάσσονται στη Συνδυασμένη Ονοματολογία στους κωδικούς ΣΟ που αναφέρονται στη στήλη (2) του εν λόγω πίνακα. Άρθρο 2 Η δεσμευτική δασμολογική πληροφορία, που εκδίδουν οι τελωνειακές αρχές των κρατών μελών και που δεν είναι σύμφωνη με τον παρόντα κανονισμό, μπορεί να συνεχίσει να χρησιμοποιείται για περίοδο τριών μηνών δυνάμει του άρθρου 12 παράγραφος 6 του κανονισμού (ΕΟΚ) αριθ. 2913/92. Άρθρο 3 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 31 Αυγούστου 2011.

Χημική βιομηχανία


ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 16ης Μαΐου 2012 σχετικά με μέτρα έκτακτης ανάγκης για την πρόληψη της εισαγωγής και της εξάπλωσης μέσα στην Ένωση των οργανισμών Epitrix cucumeris (Harris), Epitrix similaris (Gentner), Epitrix subcrinita (Lec.) και Epitrix tuberis (Gentner) [κοινοποιηθείσα υπό τον αριθμό C(2012) 3137] (2012/270/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως το άρθρο 16 παράγραφος 3 τρίτη πρόταση, Εκτιμώντας τα ακόλουθα: (1) Από αξιολόγηση που διενήργησε η Επιτροπή με βάση την ανάλυση κινδύνου επιβλαβούς οργανισμού της Ευρωπαϊκής και Μεσογειακής Οργάνωσης για την προστασία των φυτών προκύπτει ότι οι οργανισμοί Epitrix cucumeris (Harris), Epitrix similaris (Gentner), Epitrix subcrinita (Lec.) και Epitrix tuberis (Gentner) προκαλούν βλαβερές συνέπειες σε ευπαθή φυτά. Επηρεάζουν, ιδίως, τους κονδύλους του Solanum tuberosum L., συμπεριλαμβανομένων εκείνων που προορίζονται για φύτευση, εφεξής «κόνδυλοι πατάτας», που παράγονται σε όλη την Ένωση. Οι εν λόγω οργανισμοί δεν παρατίθενται ούτε στο παράρτημα I ούτε στο παράρτημα II της οδηγίας 2000/29/ΕΚ. (2) Η Πορτογαλία ενημέρωσε την Επιτροπή για την παρουσία των Epitrix cucumeris (Harris) και Epitrix similaris (Gentner) σ’ αυτό το κράτος μέλος. Σύμφωνα με την κοινοποίηση που υπέβαλε η Ισπανία στις 8 Σεπτεμβρίου 2010, εντοπίστηκε ο Epitrix similaris (Gentner) για πρώτη φορά σε μία περιφέρεια του εν λόγω κράτους μέλους. Οι διαθέσιμες πληροφορίες δείχνουν επίσης ότι οι Epitrix cucumeris (Harris) και Epitrix tuberis (Gentner) βρίσκονται σε τρίτη χώρα η οποία εξάγει σήμερα κονδύλους πατάτας στην Ένωση. (3) Θα πρέπει να προβλεφθούν μέτρα για την εισαγωγή στην Ένωση κονδύλων πατάτας από τρίτες χώρες στις οποίες είναι γνωστή η παρουσία των Epitrix cucumeris (Harris), Epitrix similaris (Gentner), Epitrix subcrinita (Lec.) ή Epitrix tuberis (Gentner). Θα πρέπει επίσης να προβλεφθούν μέτρα για τη διακίνηση κονδύλων πατάτας που κατάγονται από περιοχές της Ένωσης στις οποίες έχει επιβεβαιωθεί η παρουσία ενός ή περισσότερων από τους προαναφερθέντες οργανισμούς. (4) Θα πρέπει να διενεργηθούν επισκοπήσεις σχετικά με την παρουσία των Epitrix cucumeris (Harris), Epitrix similaris (Gentner), Epitrix subcrinita (Lec.) και Epitrix tuberis (Gentner) σε κονδύλους πατάτας και σε φυτείες πατάτας σε όλα τα κράτη μέλη και να κοινοποιηθούν τα αποτελέσματα. Τα κράτη μέλη μπορούν επίσης να επιλέξουν να διενεργήσουν επισκοπήσεις και σε άλλα φυτά. (5) Θα πρέπει επίσης να προβλεφθούν μέτρα που θα δίνουν τη δυνατότητα στα κράτη μέλη να καθορίζουν οριοθετημένες περιοχές όταν επιβεβαιώνεται η παρουσία των Epitrix cucumeris (Harris), Epitrix similaris (Gentner), Epitrix subcrinita (Lec.) ή Epitrix tuberis (Gentner), με σκοπό την εξάλειψη ή τουλάχιστον τον περιορισμό των εν λόγω οργανισμών και την εντατική παρακολούθηση όσον αφορά την παρουσία τους. (6) Για να συμμορφωθούν με την παρούσα απόφαση, τα κράτη μέλη πρέπει, εφόσον απαιτείται, να προσαρμόσουν τη νομοθεσία τους. (7) Η παρούσα απόφαση θα πρέπει να τεθεί σε ισχύ έως τις 30 Σεπτεμβρίου 2014, ώστε να υπάρξει χρόνος για την αξιολόγηση της αποτελεσματικότητά της. (8) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης φυτοϋγειονομικής επιτροπής, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Απαγορεύσεις σχετικά με τους Epitrix cucumeris (Harris), Epitrix similaris (Gentner), Epitrix subcrinita (Lec.) και Epitrix tuberis (Gentner) Οι οργανισμοί Epitrix cucumeris (Harris), Epitrix similaris (Gentner), Epitrix subcrinita (Lec.) και Epitrix tuberis (Gentner), στο εξής «οι συγκεκριμένοι οργανισμοί», δεν εισάγονται στην Ένωση ούτε εξαπλώνονται στο εσωτερικό της. Άρθρο 2 Εισαγωγή κονδύλων πατάτας στην Ένωση 1. Οι κόνδυλοι του Solanum tuberosum L., συμπεριλαμβανομένων εκείνων που προορίζονται για φύτευση, εφεξής «κόνδυλοι πατάτας», καταγωγής (2) τρίτων χωρών στις οποίες είναι γνωστή η παρουσία ενός ή περισσότερων συγκεκριμένων οργανισμών, μπορούν να εισάγονται στην Ένωση μόνο αν πληρούν τις ειδικές απαιτήσεις για την εισαγωγή που αναφέρονται στο παράρτημα I τμήμα 1 σημείο 1. 2. Κατά την είσοδο στην Ένωση οι κόνδυλοι πατάτας επιθεωρούνται από την αρμόδια επίσημη υπηρεσία σύμφωνα με το παράρτημα I τμήμα 1 σημείο 5. Άρθρο 3 Διακίνηση των κονδύλων πατάτας μέσα στην Ένωση Οι κόνδυλοι πατάτας που προέρχονται από οριοθετημένες περιοχές μέσα στην Ένωση οι οποίες έχουν καθοριστεί σύμφωνα με το άρθρο 5 είναι δυνατό να διακινούνται στο εσωτερικό της Ένωσης μόνον αν πληρούν τους όρους που αναφέρονται στο παράρτημα I τμήμα 2 σημείο 1. Οι κόνδυλοι πατάτας εισάγονται στην Ένωση σύμφωνα με το άρθρο 2 από τρίτες χώρες στις οποίες είναι γνωστή η παρουσία ενός ή περισσότερων συγκεκριμένων οργανισμών μπορούν να διακινούνται στο εσωτερικό της Ένωσης μόνον αν πληρούν τους όρους που αναφέρονται στο παράρτημα I τμήμα 2 σημείο 3. Άρθρο 4 Έρευνες και κοινοποιήσεις σχετικά με τους συγκεκριμένους οργανισμούς 1. Τα κράτη μέλη πραγματοποιούν επίσημες ετήσιες επισκοπήσεις για την παρουσία συγκεκριμένων οργανισμών σε κονδύλους πατάτας και, κατά περίπτωση, άλλων φυτών ξενιστών, συμπεριλαμβανομένων των εκτάσεων όπου καλλιεργούνται κόνδυλοι πατάτας στην επικράτειά τους. Τα κράτη μέλη κοινοποιούν τα αποτελέσματα των εν λόγω επισκοπήσεων στην Επιτροπή και στα άλλα κράτη μέλη έως τις 30 Απριλίου κάθε έτους. 2. Κάθε πιθανή ή επιβεβαιωμένη παρουσία συγκεκριμένου οργανισμού κοινοποιείται αμέσως στους αρμόδιους επίσημους φορείς. Άρθρο 5 Οριοθετημένες περιοχές και μέτρα που πρέπει να ληφθούν στις περιοχές αυτές 1. Όταν με βάση τα αποτελέσματα των επισκοπήσεων που αναφέρονται στο άρθρο 4 παράγραφος 1 ή άλλα αποδεικτικά στοιχεία, το κράτος μέλος επιβεβαιώνει την παρουσία συγκεκριμένου οργανισμού σε μέρος της επικράτειάς του, το εν λόγω κράτος μέλος, χωρίς καθυστέρηση, καθορίζει οριοθετημένη περιοχή που αποτελείται από μια προσβεβλημένη ζώνη και μια ουδέτερη ζώνη, όπως ορίζεται στο παράρτημα II τμήμα 1. Λαμβάνει μέτρα σύμφωνα με το παράρτημα II τμήμα 2. 2. Όταν ένα κράτος μέλος λαμβάνει μέτρα σύμφωνα με την παράγραφο 1, κοινοποιεί αμέσως τον κατάλογο των οριοθετημένων περιοχών, τις πληροφορίες σχετικά με την οριοθέτησή τους, περιλαμβάνοντας τους γεωγραφικούς χάρτες που δείχνουν τη θέση τους, καθώς και μια περιγραφή των μέτρων που εφαρμόζονται σ’ αυτές τις οριοθετημένες περιοχές. Άρθρο 6 Συμμόρφωση Τα κράτη μέλη λαμβάνουν κάθε μέτρο που απαιτείται για να συμμορφωθούν με την παρούσα απόφαση και, αν είναι αναγκαίο, τροποποιούν τα μέτρα που έχουν λάβει για την προστασία τους από την εισαγωγή και την εξάπλωση των συγκεκριμένων οργανισμών, ούτως ώστε τα μέτρα αυτά να είναι σύμφωνα με την παρούσα απόφαση. Ενημερώνουν αμέσως την Επιτροπή σχετικά με τα εν λόγω μέτρα. Άρθρο 7 Εφαρμογή Η παρούσα απόφαση εφαρμόζεται έως τις 30 Σεπτεμβρίου 2014. Άρθρο 8 Αποδέκτες Η παρούσα απόφαση απευθύνεται στα κράτη μέλη. Βρυξέλλες, 16 Μαΐου 2012.

Προστασία του περιβάλλοντος

Περιβαλλοντική πολιτική

Εμπορικές πράξεις

Εμπορική νομοθεσία


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 300/2012 ΤΗΣ ΕΠΙΤΡΟΠΉΣ της 2ας Απριλίου 2012 σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο α), Εκτιμώντας τα ακόλουθα: (1) Για να εξασφαλιστεί η ενιαία εφαρμογή της συνδυασμένης ονοματολογίας που προσαρτάται στον κανονισμό (ΕΟΚ) αριθ. 2658/87, είναι αναγκαίο να θεσπιστούν μέτρα όσον αφορά τη δασμολογική κατάταξη των εμπορευμάτων που αναφέρονται στο παράρτημα του παρόντος κανονισμού. (2) Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της συνδυασμένης ονοματολογίας (ΣΟ). Οι εν λόγω κανόνες εφαρμόζονται επίσης σε κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν κάποια νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές. (3) Κατ’ εφαρμογή αυτών των γενικών κανόνων, τα εμπορεύματα που περιγράφονται στη στήλη 1 του πίνακα που παρατίθεται στο παράρτημα του παρόντος κανονισμού πρέπει να υπαχθούν στους κωδικούς ΣΟ που εμφαίνονται στη στήλη 2, για τους λόγους που αναφέρονται στη στήλη 3 του εν λόγω πίνακα. (4) Είναι σκόπιμο οι δεσμευτικές δασμολογικές πληροφορίες οι οποίες εκδίδονται από τις τελωνειακές αρχές των κρατών μελών σχετικά με την κατάταξη εμπορευμάτων στη συνδυασμένη ονοματολογία και δεν είναι σύμφωνες με το δίκαιο που καθορίζει ο παρών κανονισμός να μπορούν να συνεχίσουν να αποτελούν αντικείμενο επίκλησης από τον κάτοχό τους επί τρίμηνο, σύμφωνα με τις διατάξεις του άρθρου 12 παράγραφος 6 του κανονισμού (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (2). (5) Η επιτροπή τελωνειακού κώδικα δεν εξέδωσε γνώμη εντός της προθεσμίας που καθόρισε ο πρόεδρός της, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τα εμπορεύματα που περιγράφονται στη στήλη 1 του πίνακα που παρατίθεται στο παράρτημα κατατάσσονται στη συνδυασμένη ονοματολογία στους κωδικούς ΣΟ που αναφέρονται στη στήλη 2 του εν λόγω πίνακα. Άρθρο 2 Η δεσμευτική δασμολογική πληροφορία που εκδίδουν οι τελωνειακές αρχές των κρατών μελών και που δεν είναι σύμφωνη με τον παρόντα κανονισμό μπορεί να συνεχίσει να χρησιμοποιείται για περίοδο τριών μηνών δυνάμει του άρθρου 12 παράγραφος 6 του κανονισμού (ΕΟΚ) αριθ. 2913/92. Άρθρο 3 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 2 Απριλίου 2012.

Χημική βιομηχανία


ΚΑΝΟΝΙΣΜΌΣ (ΕΕ) αριθ. 178/2011 ΤΗΣ ΕΠΙΤΡΟΠΉΣ της 24ης Φεβρουαρίου 2011 για την 145η τροποποίηση του κανονισμού (ΕΚ) αριθ. 881/2002 του Συμβουλίου για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με τον Οσάμα Μπιν Λάντεν, το δίκτυο της Αλ Κάιντα και τους Ταλιμπάν Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 881/2002 του Συμβουλίου, της 27ης Μαΐου 2002, για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με τον Οσάμα Μπιν Λάντεν, το δίκτυο της Αλ Κάιντα και τους Ταλιμπάν και για την κατάργηση του κανονισμού (ΕΚ) αριθ. 467/2001 του Συμβουλίου για την απαγόρευση της εξαγωγής ορισμένων αγαθών και υπηρεσιών στο Αφγανιστάν, την ενίσχυση της απαγόρευσης πτήσεων και την παράταση της δέσμευσης κεφαλαίων και άλλων οικονομικών πόρων όσον αφορά τους Ταλιμπάν του Αφγανιστάν (1), και ιδίως το άρθρο 7 παράγραφος 1 στοιχείο α) και το άρθρο 7α παράγραφος 1, Εκτιμώντας τα ακόλουθα: (1) Το παράρτημα Ι του κανονισμού (ΕΚ) αριθ. 881/2002 απαριθμεί τα πρόσωπα, τις ομάδες και τις οντότητες που αφορά η βάσει του εν λόγω κανονισμού δέσμευση κεφαλαίων και άλλων οικονομικών πόρων. (2) Στις 8 Φεβρουαρίου 2011, η επιτροπή κυρώσεων του Συμβουλίου Ασφαλείας των Ηνωμένων Εθνών αποφάσισε να προσθέσει δύο φυσικά πρόσωπα στον κατάλογο προσώπων, ομάδων και οντοτήτων που αφορά η δέσμευση κεφαλαίων και οικονομικών πόρων. (3) Κατά συνέπεια, το παράρτημα Ι του κανονισμού (ΕΚ) αριθ. 881/2002 πρέπει να επικαιροποιηθεί ανάλογα. (4) Ο παρών κανονισμός θα πρέπει να τεθεί σε ισχύ πάραυτα, ώστε να διασφαλιστεί η αποτελεσματικότητα των μέτρων που προβλέπονται σε αυτόν, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα I του κανονισμού (ΕΚ) αριθ. 881/2002 τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 24 Φεβρουαρίου 2011.

Δημόσια ασφάλεια


ΚΑΝΟΝΙΣΜΌΣ (ΕΕ) αριθ. 494/2011 ΤΗΣ ΕΠΙΤΡΟΠΉΣ της 20ής Μαΐου 2011 για την τροποποίηση του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) όσον αφορά το παράρτημα XVII (κάδμιο) (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων, καθώς και για την τροποποίηση της οδηγίας 1999/45/ΕΚ και για την κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής, καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ (1), και ιδίως το άρθρο 131, Εκτιμώντας τα ακόλουθα: (1) Με το ψήφισμά του της 25ης Ιανουαρίου 1988 σχετικά με ένα κοινοτικό πρόγραμμα δράσης (2) το Συμβούλιο κάλεσε την Επιτροπή να συμβάλει στην καταπολέμηση της ρύπανσης του περιβάλλοντος από το κάδμιο. (2) Στον πίνακα που παρατίθεται στο παράρτημα XVII του κανονισμού (ΕΚ) αριθ. 1907/2006, στην καταχώριση αριθ. 23 προβλέπονται περιορισμοί στη χρήση και τη διάθεση στην αγορά του καδμίου σε μείγματα και αντικείμενα. (3) Το κάδμιο και το οξείδιο του καδμίου ταξινομούνται ως καρκινογόνοι ουσίες της κατηγορίας 1Β και των κατηγοριών οξείας τοξικότητας 1 και χρόνιας τοξικότητας 1 για το υδάτινο περιβάλλον. (4) Από τις 31 Δεκεμβρίου 1992 το κάδμιο απαγορεύεται βάσει της οδηγίας 76/769/ΕΟΚ του Συμβουλίου, της 27ης Ιουλίου 1976, περί προσεγγίσεως των νομοθετικών, κανονιστικών και διοικητικών διατάξεων των κρατών μελών που αφορούν περιορισμούς κυκλοφορίας στην αγορά και χρήσεως μερικών επικινδύνων ουσιών και παρασκευασμάτων (3) ως χρωστική ουσία σε μια σειρά πολυμερών και βαφών, ως σταθεροποιητής στο χλωριούχο πολυβινύλιο (PVC) σε μια σειρά εφαρμογών ενώ απαγορεύεται και η επικαδμίωση σε μια σειρά εφαρμογών. Η οδηγία 76/769/ΕΟΚ καταργήθηκε και αντικαταστήθηκε από τον κανονισμό (ΕΚ) αριθ. 1907/2006 με εφαρμογή από την 1η Ιουνίου 2009. (5) Το 2007 ολοκληρώθηκε η ευρωπαϊκή εκτίμηση κινδύνων για το κάδμιο (4) που προβλέπεται στον κανονισμό (ΕΟΚ) αριθ. 793/93 του Συμβουλίου, της 23ης Μαρτίου 1993, για την αξιολόγηση και τον έλεγχο των κινδύνων από τις υπάρχουσες ουσίες (5). Στις 14 Ιουνίου 2008 η Επιτροπή δημοσίευσε ανακοίνωση σχετικά με τα αποτελέσματα της εκτίμησης κινδύνων και τις στρατηγικές για τη μείωση των κινδύνων από το κάδμιο και το οξείδιο του καδμίου (6), στην οποία συνιστάται ο περιορισμός της εμπορίας και της χρήσης καδμίου σε ράβδους χαλκοκόλλησης και στα κοσμήματα. (6) Στην ανακοίνωση τονίζεται η ανάγκη για τη λήψη ειδικών μέτρων για τον περιορισμό των κινδύνων από τη χρήση ράβδων χαλκοκόλλησης και κοσμημάτων που περιέχουν κάδμιο. Τόσο οι επαγγελματίες όσο και οι ερασιτέχνες εκτίθενται σε αναθυμιάσεις κατά τη διαδικασία της χαλκοκόλλησης. Οι καταναλωτές, συμπεριλαμβανομένων των παιδιών, εκτίθεται στο κάδμιο που περιέχεται στα κοσμήματα μέσω δερματικής επαφής ή με το γλείψιμο. (7) Η Επιτροπή έχει αναθέσει μελέτη για τις κοινωνικές και οικονομικές επιπτώσεις της δυνητικής επικαιροποίησης των περιορισμών της κυκλοφορίας στην αγορά και της χρήσης καδμίου στα κοσμήματα, τα κράματα χαλκοκόλλησης και το PVC. Τα αποτελέσματα της μελέτης δημοσιεύθηκαν τον Ιανουάριο του 2010 (7). (8) Οι υφιστάμενες διατάξεις που αφορούν τη βαφή που περιέχει ψευδάργυρο πρέπει να αποσαφηνιστούν για να καθοριστεί η υψηλή περιεκτικότητα σε ψευδάργυρο. Οι διατάξεις που αφορούν τη βαφή που περιέχεται σε βαμμένα αντικείμενα πρέπει επίσης να αποσαφηνιστούν. (9) Από το 2001 η ευρωπαϊκή βιομηχανία PVC έχει λάβει την πρωτοβουλία σε εθελούσια βάση να μην χρησιμοποιεί κάδμιο ως σταθεροποιητή στο PVC πρόσφατης παραγωγής για τις εφαρμογές που δεν ρυθμίζονται ακόμα από την οδηγία 76/769/ΕΟΚ. Αυτή η εθελούσια πρωτοβουλία οδήγησε τελικά στη σταδιακή εξάλειψη της χρήσης καδμίου στο PVC. (10) Η απαγόρευση της χρήσης καδμίου πρέπει να επεκταθεί σε όλα τα αντικείμενα από PVC για να επιτευχθεί συμμόρφωση με τον στόχο της καταπολέμησης της ρύπανσης από κάδμιο. (11) Θα πρέπει να χορηγηθεί παρέκκλιση για μείγματα παραγόμενα από απορρίμματα PVC και αναφερόμενα ως «ανακτημένο PVC» ώστε να επιτραπεί η διάθεσή τους στην αγορά για χρήση σε ορισμένα δομικά προϊόντα. (12) Η χρήση ανακτημένου PVC πρέπει να ενθαρρύνεται στην κατασκευή ορισμένων δομικών υλικών επειδή επιτρέπει την επαναχρησιμοποίηση παλαιού PVC, που ενδέχεται να περιέχει κάδμιο. Κατά συνέπεια, πρέπει να προβλέπεται υψηλότερη οριακή τιμή για το κάδμιο όσον αφορά τα εν λόγω προϊόντα κατασκευής. Αυτό αποτρέπει την απόρριψη του PVC σε χώρους υγειονομικής ταφής ή την καύση που προκαλεί έκλυση διοξειδίου του άνθρακα και καδμίου στο περιβάλλον. (13) Ο παρών κανονισμός εφαρμόζεται έξι μήνες ύστερα από την έναρξη ισχύος για να επιτραπεί στους οικονομικούς φορείς να συμμορφωθούν με τις διατάξεις του. (14) Προβλέπεται ότι, εξαιτίας της απαγόρευσης του καδμίου στο νέο PVC, η περιεκτικότητα των δομικών υλικών που κατασκευάζονται από ανακτημένο PVC αναμένεται να περιοριστεί σταδιακά. Συνεπώς, η οριακή τιμή για το κάδμιο πρέπει να αναθεωρηθεί αναλόγως και ο Ευρωπαϊκός Οργανισμός Χημικών Προϊόντων (ECHA) πρέπει να συμμετέχει στην αναθεώρηση του περιορισμού όπως προβλέπεται στο άρθρο 69 του κανονισμού (ΕΚ) αριθ. 1907/2006. (15) Σύμφωνα με τις διατάξεις περί μεταβατικών μέτρων που προβλέπονται στο άρθρο 137 παράγραφος 1 στοιχείο α) του κανονισμού REACH, είναι αναγκαίο να τροποποιηθεί το παράρτημα XVII του κανονισμού (ΕΚ) αριθ. 1907/2006. (16) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 133 του κανονισμού (ΕΚ) αριθ. 1907/2006, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα XVII του κανονισμού (ΕΚ) αριθ. 1907/2006 τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από τις 10 Ιανουαρίου 2012. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 20 Μαΐου 2011.

Πολιτική για την υγεία


ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 3ης Μαΐου 2011 για την τροποποίηση της απόφασης 2004/211/ΕΚ όσον αφορά την καταχώριση για τη Νότια Αφρική στον κατάλογο των τρίτων χωρών και των περιοχών τους από τις οποίες επιτρέπονται οι εισαγωγές ζώντων ιπποειδών και σπέρματος, ωαρίων και εμβρύων ιπποειδών στην Ευρωπαϊκή Ένωση [κοινοποιηθείσα υπό τον αριθμό Ε(2011) 2959] (Κείμενο που παρουσιάζει ενδιαφέρον για τον ΕΟΧ) (2011/267/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 92/65/ΕΟΚ του Συμβουλίου, της 13ης Ιουλίου 1992, που καθορίζει τους όρους υγειονομικού ελέγχου που διέπουν το εμπόριο και τις εισαγωγές στην Κοινότητα ζώων, σπέρματος, ωαρίων και εμβρύων που δεν υπόκεινται, όσον αφορά τους όρους υγειονομικού ελέγχου, στις ειδικές κοινοτικές ρυθμίσεις που αναφέρονται στο μέρος I του παραρτήματος Α της οδηγίας 90/425/ΕΟΚ (1), και ιδίως το άρθρο 17 παράγραφος 3 στοιχείο α), Έχοντας υπόψη την οδηγία 2009/156/ΕΚ του Συμβουλίου, της 30ής Νοεμβρίου 2009, σχετικά με τους όρους υγειονομικού ελέγχου που διέπουν τη διακίνηση των ιπποειδών και τις εισαγωγές ιπποειδών προέλευσης τρίτων χωρών (2), και ιδίως το άρθρο 12 παράγραφος 1 και το άρθρο 19 εισαγωγική φράση και στοιχεία α) και β), Εκτιμώντας τα ακόλουθα: (1) Με την οδηγία 92/65/ΕΟΚ καθορίζονται οι όροι που εφαρμόζονται στις εισαγωγές ζώων, σπέρματος, ωαρίων και εμβρύων. Οι όροι αυτοί πρέπει να είναι τουλάχιστον ισοδύναμοι με τους όρους που εφαρμόζονται στο εμπόριο μεταξύ κρατών μελών. (2) Με την οδηγία 2009/156/ΕΚ καθορίζονται οι όροι υγειονομικού ελέγχου που διέπουν τη διακίνηση ζωντανών ιπποειδών μεταξύ κρατών μελών και τις εισαγωγές ζωντανών ιπποειδών από τρίτες χώρες. Σύμφωνα με την εν λόγω οδηγία, τα ιπποειδή πρέπει να προέρχονται από τρίτες χώρες που είναι απαλλαγμένες από την πανώλη των ίππων. (3) Με την απόφαση 2004/211/ΕΚ της Επιτροπής, της 6ης Ιανουαρίου 2004, για την κατάρτιση καταλόγου των τρίτων χωρών και των περιοχών τους από τις οποίες τα κράτη μέλη εγκρίνουν τις εισαγωγές ζώντων ιπποειδών και σπέρματος, ωαρίων και εμβρύων ιπποειδών και για την τροποποίηση των αποφάσεων 93/195/ΕΟΚ και 94/63/ΕΚ (3) θεσπίζεται κατάλογος τρίτων χωρών και περιοχών της επικράτειάς τους από τις οποίες τα κράτη μέλη μπορούν να εγκρίνουν εισαγωγές ιπποειδών και σπέρματος, ωαρίων και εμβρύων ιπποειδών, ενώ καθορίζονται και οι άλλοι όροι που εφαρμόζονται στις εισαγωγές αυτές. Ο εν λόγω κατάλογος παρατίθεται στο παράρτημα I αυτής της απόφασης. Η μητροπολιτική περιοχή του Κέιπ Τάουν περιλαμβάνεται στον εν λόγω κατάλογο. (4) Τον Μάρτιο του 2011, η Νότια Αφρική ανακοίνωσε την εμφάνιση κρουσμάτων πανώλης των ίππων στα όρια μεταξύ της ζώνης επιτήρησης και της απαλλαγμένης από πανώλη των ίππων περιοχής που βρίσκονται στη μητροπολιτική περιοχή του Κέιπ Τάουν, η οποία καθορίστηκε σύμφωνα με την απόφαση 2008/698/ΕΚ της Επιτροπής, της 8ης Αυγούστου 2008, για την προσωρινή αποδοχή και τις εισαγωγές στην Κοινότητα εγγεγραμμένων σε μητρώα ίππων από τη Νότια Αφρική (4). (5) Η κατάσταση αυτή ενδέχεται να αποτελέσει σοβαρό υγειονομικό κίνδυνο για τον πληθυσμό ιπποειδών της Ένωσης και, ως εκ τούτου, πρέπει να ανασταλεί η προσωρινή αποδοχή εγγεγραμμένων σε μητρώα ίππων και οι εισαγωγές στην Ένωση των εν λόγω ίππων και του σπέρματος που συλλέγεται από εγγεγραμμένους σε μητρώα ίππους με προέλευση από τη μητροπολιτική περιοχή του Κέιπ Τάουν. (6) Συνεπώς, η απόφαση 2004/211/ΕΚ πρέπει να τροποποιηθεί ανάλογα. (7) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Στο παράρτημα I της απόφασης 2004/211/ΕΚ, η καταχώριση για τη Νότια Αφρική αντικαθίσταται ως εξής: «ZA Νότια Αφρική ZA-0 Ολόκληρη η χώρα - - - - - - - - - - ZA-1 Μητροπολιτική περιοχή του Κέιπ Τάουν (βλέπε πλαίσιο 2 για λεπτομέρειες) F - - - - - - - - - Απόφαση 2008/698/ΕΚ» Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 3 Μαΐου 2011.

Εμπορικές πράξεις

Εμπορική νομοθεσία


ΚΑΝΟΝΙΣΜΌΣ (ΕΕ) αριθ. 110/2010 ΤΗΣ ΕΠΙΤΡΟΠΉΣ της 5ης Φεβρουαρίου 2010 για την 120η τροποποίηση του κανονισμού (ΕΚ) αριθ. 881/2002 του Συμβουλίου για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με τον Οσάμα Μπιν Λάντεν, το δίκτυο της Αλ Κάιντα και τους Ταλιμπάν Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 881/2002 του Συμβουλίου για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με τον Οσάμα Μπιν Λάντεν, το δίκτυο της Αλ Κάιντα και τους Ταλιμπάν και για την κατάργηση του κανονισμού (ΕΚ) αριθ. 467/2001 του Συμβουλίου για την απαγόρευση της εξαγωγής ορισμένων αγαθών και υπηρεσιών στο Αφγανιστάν, την ενίσχυση της απαγόρευσης πτήσεων και την παράταση της δέσμευσης κεφαλαίων και άλλων οικονομικών πόρων όσον αφορά τους Ταλιμπάν του Αφγανιστάν (1), και ιδίως το άρθρο 7 παράγραφος 1 στοιχείο α), Εκτιμώντας τα ακόλουθα: (1) Το παράρτημα Ι του κανονισμού (ΕΚ) αριθ. 881/2002 απαριθμεί τα πρόσωπα, τις ομάδες και τις οντότητες που αφορά η βάσει του εν λόγω κανονισμού δέσμευση κεφαλαίων και άλλων οικονομικών πόρων. (2) Στις 25 Ιανουαρίου 2010, η επιτροπή κυρώσεων του Συμβουλίου Ασφαλείας των Ηνωμένων Εθνών αποφάσισε να αφαιρέσει πέντε φυσικά πρόσωπα από τον κατάλογο προσώπων, ομάδων και οντοτήτων που αφορά η δέσμευση κεφαλαίων και οικονομικών πόρων. Την ίδια ημερομηνία, αποφάσισε να τροποποιήσει τα στοιχεία ταυτοποίησης όσον αφορά πολλά φυσικά ή νομικά πρόσωπα, οντότητες, φορείς ή ομάδες αυτού του καταλόγου. (3) Το παράρτημα Ι πρέπει, συνεπώς, να επικαιροποιηθεί αναλόγως, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα I του κανονισμού (ΕΚ) αριθ. 881/2002 τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 5 Φεβρουαρίου 2010.

Δημόσια ασφάλεια


ΚΑΝΟΝΙΣΜΌΣ (ΕΕ) αριθ. 182/2010 ΤΗΣ ΕΠΙΤΡΟΠΉΣ της 3ης Μαρτίου 2010 για την καταχώριση ονομασίας στο μητρώο εγγυημένων παραδοσιακών ιδιότυπων προϊόντων [Belokranjska pogača (ΕΠΙΠ)] Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 509/2006 του Συμβουλίου, της 20ής Μαρτίου 2006, για τα γεωργικά προϊόντα και τα τρόφιμα που χαρακτηρίζονται ως εγγυημένα παραδοσιακά ιδιότυπα προϊόντα (1), και ιδίως το άρθρο 9 παράγραφος 4 πρώτο εδάφιο, Εκτιμώντας τα ακόλουθα: (1) Σύμφωνα με το άρθρο 8 παράγραφος 2 πρώτο εδάφιο του κανονισμού (ΕΚ) αριθ. 509/2006 και κατ’ εφαρμογή του άρθρου 19 παράγραφος 3 του εν λόγω κανονισμού, η αίτηση που υπέβαλε η Σλοβενία για την καταχώριση της ονομασίας «Belokranjska pogača» δημοσιεύθηκε στην Επίσημη Εφημερίδα της Ευρωπαϊκής Ένωσης (2). (2) Δεδομένου ότι δεν έχει κοινοποιηθεί στην Επιτροπή καμία δήλωση ένστασης βάσει του άρθρου 9 του κανονισμού (ΕΚ) αριθ. 509/2006, η εν λόγω ονομασία πρέπει συνεπώς να καταχωριστεί. (3) Στην αίτηση ζητήθηκε επίσης η προστασία που αναφέρεται στο άρθρο 13 παράγραφος 2 του κανονισμού (ΕΚ) αριθ. 509/2006. Είναι σκόπιμο να χορηγηθεί η προστασία αυτή στην ονομασία «Belokranjska pogača», δεδομένου ότι, ελλείψει ένστασης, δεν κατέστη δυνατό να αποδειχθεί ότι το όνομα χρησιμοποιήθηκε κατά νόμιμο, αναγνωρίσιμο και οικονομικώς σημαντικό τρόπο για παρεμφερή γεωργικά προϊόντα ή τρόφιμα, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Καταχωρίζεται η ονομασία που αναφέρεται στο παράρτημα του παρόντος κανονισμού. Η προστασία που αναφέρεται στο άρθρο 13 παράγραφος 2 του κανονισμού (ΕΚ) αριθ. 509/2006 εφαρμόζεται. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 3 Μαρτίου 2010.

Πνευματική ιδιοκτησία

ΠΑΡΑΓΩΓΗ, ΤΕΧΝΟΛΟΓΙΑ ΚΑΙ ΕΡΕΥΝΑ